text:
Otro siman lo mester reuni cu Parlamento pa sa nan desicion
Diabierna 20 di mei, Prome Minister Evelyn Wever-Croes a anuncia cu despues di hopi negociacion, Ministerraad na Hulanda diabierna mainta a bay di acuerdo pa stop e recorte di 5% cu tin tur luna riba salario di empleado publico y semi-publico entrante juli 2022 y pa kita ful e 12.6% na 2023.
Mirando cu e decision aki ta bin cu cierto condicionnan, Prome Minister a dirigi un carta na Parlamento pa informa nan di e decision y pa e por tin un bista di kico ta e pensamento di Parlamento tocante esaki.
E tres condicionnan ta lo siguiente;
Pago di 5% mester ta den Aruba su presupuesto
E prome condicion pa cu eliminacion di e recorte di 5% ta cu e placa aki mester ta den presupuesto di pais Aruba ya cu Hulanda no lo presta Aruba e placa aki. Como cu esaki tabata un vision di Gabinete Wever-Croes pa cu e aña aki, a tene cuenta cu esaki y a inclui e placa destina pa paga empleadonan publico den Presupuesto 2022.
Politiconan mester sigui cu e recorte di 25%
E di dos condicion ta cu e politiconan mester sigui cu nan recorte di 25%. Pa Gabinete Wever-Croes II, pueblo di Aruba ta na prome luga y p’esey a tuma e decision den Ministerraad pa continua e recorte di salario di e ministernan pa asina empleadonan publico y semi publico por haya nan placa bek. Hulanda a pidi pa Parlamentarionan tambe sigui contribui cu nan recorte y basa riba e peticion aki, Prome Minister a pidi un reunion cu Parlamento pa asina mira kico nan decision lo ta pa cu e peticion aki.
Ley Wever-Croes norm mester wordo pasa
E di tres condicion ta cu e ley di Wever-Croes Norm mester wordo pasa. E ley aki actualmente ta na Parlamento. Prome Minister lo reuni cu Parlamento pa asina tin un bista pa ki tempo Parlamento lo trata e ley aki asina cumpliendo cu exigencianan d Hulanda. Parlamento a manda un invitacion pa un reunion probablemente pa dialuna awor pa asina por trata e temanan aki abiertamente.
Prome Minister a indica cu otro siman e decision di Ministerraad na Hulanda lo bay Rijksministerraad na unda lo tin 3 gevolmachtigde minister hunto cu e 20 ministernan cu tabata den e reunion diabierna mainta. Mirando cu e 20 ministernan a bay di acuerdo caba cu e decision aki, y cu un di e 3 gevolmachtigde minister ta di Aruba, e probablidad cu esaki lo wordo nenga ta minimo. Prome Minister a expresa di tin tur confiansa cu e decision di Rijksministerraad lo ta uno positivo pa asina Aruba por logra duna su empleadonan publico y semi-publico nan placa bek.
“Aworaki nos ta trahando riba e ehecucion pa asina nos por cumpli pa dia 1 di juli regla den e payroll pa fin di juli ora tur e empleadonan publico cobra, nan ta mira un aumento den nan salario di 5% y cu poder di Dios pa otro aña ful e 12.6% lo wordo elimina,” Prome Minister a duna di conoce.


c: text/html

text:
The content originally appeared on: Diario
Tamaño y entrada di un pais ta decisivo den gasto di personal — Realidad financiero no ta permiti extravaganza compania di Gobierno — Prijs di companianan di Gobierno mester ta alcansabel pa Aruba
ORANJESTAD (AAN) – Tin cierto realidad di bida cu hende mester acepta. Tanto den servicio di Gobierno como na companianan di Gobierno, salarionan cu ta wordo paga y gastonan cu ta wordo haci, mester ta di acuerdo cu e placa cu Pueblo tin na su disposicion.
Pueblo di un pais no por hinca su mes den un situacion cu e no tin placa pa cubri. E cifranan pa gasto di cada pueblo ta diferente.
Na e momento cu Aruba dicidi cuanto placa e ta bay gasta na expertonan pa traha pa Aruba, e no por pidi un pais grandi manera Hulanda ni un isla manera Puerto Rico bisa cuanto placa nan ta paga na ehecutivonan pa asina Aruba dicidi kico Aruba ta paga.
Esaki ta e prome motibo pues, cu no mester cuminsa cu e cancion di costumber cu Aruba mester paga salarionan sumamente halto pa asina Aruba garantisa cu e tin expertonan capacita den su servicio.
E expertonan cu Aruba por atrae, ta bon na haltura cu nan lo traha pa un pais cu cierto entrada.
Na Aruba por ofrece salarionan cu ta mas abou cu paisnan mas grandi pero na mes momento ta ofrece un responsabilidad ehecutivo mucho mas chikito.
Un experto cu por bati tanto na porta di Aruba como na un compania grandi den exterior, ta bon na haltura cu e responsabilidad cu e lo carga na Aruba ta completamente diferente for di e tarea cu ta spera na un pais grandi.
Esaki ta e gran berdad. Ademas mester tene na consideracion, cu paisnan mas grandi cu entrada mas grandi cu ta haci salarionan mas halto posible, conoce structura di ehecutivo y personal diferente.
Pues no mester cuminsa cu e storia cu calidad di trabou y produccion di e gerente ta bay atras pasobra e no ta gana un salario cu Aruba no por paga.
Un experto cualifica sigur ta un persona cu no ta bay presta su mes pa exigi placa cu e compania cu e mester dirigi no por paga a menos cu subi prijs pa un comunidad cu ya tin problema serio pa cubri gastonan existente.
Den buskeda, atraccion y nombramento di expertonan, sigur den e situacion mundial actual, ta parti for di e punto di bista cu Aruba ta busca hende integro pa haci e trabou cu mester wordo haci.
Na cada pais e funcionamento di un experto ta diferente, pero base ta keda cu integridad profesional hamas por wordo pone na duda.
Na e momentonan aki Aruba no tin 40 pa 50 Miyon pa luna pa paga un dirigente di un compania di Gobierno.
Di otro banda Aruba ta ofrece un ambiente di trabou agradabel den cual e desaroyo propio y participacion di experto por contene un pakete agradabel, retonan nobo y tur loke ta parti di trabou di un ehecutivo cu miras pa alcansa logronan grandi pa e compania y cu beneficio pa su propio Curriculum Vitae.

robotstxt: allowed

filter: keep


text:
Singel, Amsterdam, Hulanda:
Riba Singel den centro di Amsterdam a haya un persona benta abou tur na sanger y e persona no tabata dunando señal di bida. Segun Polis ta trata di un crimen.
Den careda di 3’or y mey marduga, team di rescate a wordo avisa cu tin un persona tur na sanger benta den portiek di un cas riba Singel, na altura di e comienso di e gracht, e persona lo tabata tur na sanger.
Na yegada a trata na reanima e persona, pero lamentabelmente e la fayece na e heridanan serio cu e la ricibi. Mirando e heridanan cu e homber a ricibi, polis a bin compronde cu ta trata di un crimen.
Mesora a cera un parti di Singel y asina e recherchenan di departamento forensico a cuminsa cu un investigacion, den e gracht tabata tin algun divers aparentemente nan lo tabata buscando un of otro arma cu lo por a wordo usa den e asesinato aki.
For di e prome investigacionnan por a deduci cu e victima den careda di 2 or 15 di marduga ainda lo tabata na bida y tabata den becindario di Korte Nieuwedijk/ Spuistraat/Singel y Amsterdam Centraal Station. Mas sigur e homber a wordo asesina entre 2’or y 15 cu 3’or y mey di marduga.
Segun polis, e persona cu a asesina e homber, lo a keda tur na sanger di su victima. E caso ta bou investigacion y polis te na e momentonan aki no a duna mucho informacion.


text:
KRALENDIJK- Theodorus Aloysius Marie “Dick” van der Vaart a risibí kondekorashon Real for di mannan di Gezaghebber Edison Rijna, komo muestra di gratitut pa su dedikashonnan.
Van der Vaart promé ku la baha ku penshun tabata direktor i dòkter di kas independiente na Centro Médico Central Bonaire, direktor di un sentro hiperbáriko, dòkter di buseo, dosente i músiko. Van der Vaart tabata un forsa determinante tras di realisashon di un kamber di rekompreshon na Boneiru basá riba e kresementu di e indústria di buseo.
Tambe e kamber aki por us’é pa diferente tratamentu di pashent, por ehèmpel den kaso ku un herida no ke sera den pashent ku sierto kondishonnan spesífiko. Ku realisashon di e sentro hiperbáriko aki dekorandùs por a yuda skapa hopi bida eksitosamente, skapa hopi persona di amputashonnan i tambe hasi di Boneiru un destino popular i ku seguridat pa e turismo buseador.
Okashon
Mester bisa ta èksistí e opshon pa por skohe pa risibí un kondekorashon durante okashon general òf por skohe pa un okashon partikular. Mirando e echo ku dekorandùs tabata teniendo un simposio tokante kamber di rekompreshon algun persona yegá na dòkter Dick van der Vaart a opta pa sorpres’é na e okashon ei.
Mirando tur e lokualnan dekorandùs a hasi su Mahestat Rei Willem Alexander a nombra dòkter Dick van der Vaart komo Öfficier in de Orde van Oranje Nassau”. Gezaghèber Edison Rijna na e okashon aki a felisitá dekorandùs ku e bunita logro aki.


text:
Publiká riba 30 Mei 2022
Willemstad – Servisio di Atmishon ta sigui duna su máksimo pa keda brinda mihó servisio na su klientenan. No opstante di esei Servisio di Atmishon ta keda enkontrá retonan ku por trese malkontentu serka klientenan. Pa e motibu akí ta pidi indulgensia na e klientenan ku a apliká.
Mirando e kantidat di aplikashonnan ku a drenta pa e proyekto di Integrashon Responsabel, i tambe e kantidat di aplikashonnan ku a i ta drenta pa e trayekto regular, Servisio di Atmishon ta enkontrá su mes ku diferente reto pa por kaba di atendé e aplikashonnan dentro di e periodo stipulá di kuater (4) luna pa e trayektonan regular i diesdos (12) luna pa e trayekto di Integrashon Responsabel. Banda di esaki e falta di personal di forma króniko tambe ta hunga un ròl ku no por kaba di atendé tur aplikashon na tempu.
Servisio di Atmishon ta pidi indulgensia na tur persona ku a apliká pa e trayektonan ya menshoná, tanten ta sigui hasi máksimo esfuerso pa por atendé kada un aplikashon ku e profeshonalismo i dedikashon kustumbá.
Tambe kier a rekordá tur persona ku a apliká i no a risibí nan komprobante ainda, ku e kontesta outomátiko ku a risibí na momentu ku a hasi e aplikashon, ta sirbi komo komprobante te na momentu ku risibí esun ofisial.
Pa finalisá, un rekordatorio ta bai na tur persona ku a apliká, ku por subi riba nos wèpsait https://immigrationcur.org/dep/status pa kontrolá e estado di e aplikashon dor di yena e number di registrashon. Na momento ku a kaba di atendé e aplikashon kompletu e kliente por mira esaki riba e wèpsait i aki mes por traha un sita pa pasa na ofisina di Servisio di Atmishon.


text:
The content originally appeared on: Diario
ORANJETSAD (AAN): Minister di Asuntonan Economico, Comunicacion y Sostenibilidad Geoffrey Wever,
a ricibi un delegacion di e Embahada Hulandes for di Bogota, Colombia. Presente tabata representantenan di Departamento di Asuntonan Economico, Comercio y Industuria, di Departamento di Relacionnan Exterior y conseheronan di Minister Turismo y Salubridad Publico.
E embahada Hulandes na Colombia, hunto cu Holland House Colombia, tin e tarea pa fungi como facilitadornan di interesnan di islanan di Reino den nos region di Caribe. Mientras cu Embahada ta encarga cu aspectonan gubernamental, Holland House Colombia ta encarga cu aspectonan di lasonan empresarial.
Temanan cu a ser treci dilanti tabata e relacionnan comercial entre Aruba y Colombia, energia renobabel, economia circular, turismo medico y siguridad di alimento, especialmente importacion di carni di Colombia.
Den e area di relacionnan comercial, a toca riba e interes comercial general entre e dos paisnan, tanto pa importacion y exportacion di producto y servicio, impuestonan existente den esaki y tambe inversionnan. Na final di e reunion, partidonan a expresa nan deseo pa elabora un plan concreto pa duna forma na e deseonan comercial treci dilanti pa Aruba y Colombia.


text:
E weganan cu Hilyann y su tata Hildward Croes (q.e.p.d) tabata hunga tempo e tabata chikito y con hopi nan tabata hari te pega aden di con loco nan tabata, ta entre e bunita recuerdonan cu e ta comparti cu FOCUS den su revista di juni.
E portada di Hilyann y Hildward Croes na juni 2014, segun Hilyann tabata uno hopi emocional, pero tambe profundo. Un tata y un yiu a ilustra esaki, reflehando ternura, amor y comprension total pa otro den tur aspecto di bida. Hildward a tipifica Hilyann como un angelita den su bida y un persona cu e por a comparti tur loke ta biba den mas profundo di su curason.
Hilyann ta corda con tempo cu e tabatin cuater aña mas o menos, su tata tabata gusta haci manera cu e ta presentando un programa y e mester haci un entrevista cu ne. E tabata pon’e haci pregunta, cu un skeiro di cabey den man, fungiendo como microfon, y e tabata contesta mescos cu e ta haciendo un entrevista importante.
“Mi ta kere cu si e por a mira mi awor, e lo hari den su mes na e ironia di con e wega, cu mas nos tabata gusta hunga antes, a bira mi trabou y parti di mi bida.”
Hilyann ta corda cu e tempo cu nan a pasa cu otro tabata loke mas cu el a gusta durante e photo shooting. “Inesperadamente, e tabata hopi receptivo. Normalmente, pa loke ta trata portada, mi tata tabata tin e tendencia di ta basta reserva, pero el a hay’e un idea leuk y tabata entusiasma.”
Busca bo revista pa luna di juni awe mes y disfruta di un contenido varia e interesante!


text:
The content originally appeared on: Diario
ORANJESTAD (AAN): Diasabra awo, 25 di juni 2022, Filomena College MAVO ta celebra su 75 aña di existencia.
Ta bon pa informa tur persona cu a cumpra carchi, cu e fiesta ‘Tempo di Filomena’ ta tuma lugar den Chinese Club den Helfrichstraat 39, San Nicolas.
Filomena College MAVO ta gradici tur esunnan cu a cumpra carchi caba. Poco poco nos ta yega na nos meta cu ta pa traha un cage cu nos alumnonan por practica deporte durante nan recreo.
E bandanan cu lo ta tocando ta ‘Robert y su Solo banda show’ y Musical Time. Pa mas informacion di tickets, por tuma contacto cu directorado di scol.


text:
Dianan 15, 16 i 17 di aprel 2022 MUSTANG CLUB CURACAO TA ORGANISA E DI DOS SHOW DI OUTO MUSTANG DEN SAMBIL
Dianan 15, 16 i 17 di aprel 2022
MUSTANG CLUB CURACAO TA ORGANISA E DI DOS SHOW DI OUTO MUSTANG DEN SAMBIL
WILLEMSTAD — Direktiva di Mustang Club Curaçao ( MCC) ya ta preparando pa e di dos show di outo Mustang den Sambil dianan 15, 16 i 17 di aprel awor, den estrecho koperashon ku Crown Automotive ku ta e dealer nobo di Mustang na Kòrsou. E promé show di outonan Mustang a tuma lugá den Sambil na 2019, pero pa motibu di pandemia, durante 2 aña sigui no por a organisá esaki. E show di 2019 tabata un éksito enorme.
Manera ta konosí, tur aña dia 17 di aprel, amantenan di Mustang ta rekordá ku esei ta e fecha di nansementu di e prestigioso vehíkulo aki. E promé Mustang na Merka a mira lus dia 17 di aprel 1964. Pues aki dos aña, esta na 2024 Mustang lo selebrá 60 aña.
E aña aki tur kos ta mustra ku e di dos show lo bira aun mas grandi, na momentu ku lo tin vehíkulonan otro ku lo keda eksponé. Na e momentunan aki MCC ta aserkando doñonan di Mustang ku kier forma parti di e tremendo show aki. Nan por tuma kontakto ku Sekretariado di MCC na +59996847918, kaminda ta haña tur informashon relashoná ku e di dos eksposishon di Mustang 2022. Tambe por registrá mediante di e link aki: https://forms.gle/8YmCXjXEcg4HELZ76
Despues lo tin un reunion informativo relashoná ku e di dos eksposishon di outonan Mustang ku esnan ku a registrá pa partisipá. E meta ta pa yega na mas tantu outo Mustang di 1964 te ku 2022 posibel.
Atentamente
Direktiva di MCC


text:
E dama cu a haya un pusha brutalmente dor di un agente di Warda nos Costa, a acudi diasabra mainta na oficina di Landsrecherche pa asina entrega denuncia.
Via Noticia Impacto, e dama a informa cu na ningun momento el’a perde respet pa e personal.
Zuly Bohorquez a entrega keho pa maltrato fisico y abuso contra Ras.
KEHO CONTRA KRAMMERS:
Su yiu Micheal a entrega keho contra hefe di Warda nos Costa, Sr.Krammers, pa a viola of incumpli un ordo di huez, como tambe contra otro funccionarionan di Warda Nos Costa pa maltrato y abuso.
Tabata diabierna atardi cu un mama a bay busca su yiu na Warda nos Costa, cu ordo di huez, y algo a bay robes, pa cual “Grandi” di Warda nos Costa a descontrola su accion, y pusha e dama brutalmente.
Pa su malasuerte, Bondia Aruba tabata live e momento ey, pa cual e acto a keda graba.
Por a mira e mama, cana bay cay di lomba, despues di e pusha brutal.
Tin indicacion cu no ta prome ves cu cosnan ta sosode na Warda nos Costa, unda hendenan ta keha di un servicio malo di e departamento, sin compasion of comprendimento pa cu e clientenan cu ta pasa den tristesa ora nan ser keri ta cera.
Minister Tjon a informa cu el’a pidi un investigation riba loke a sosode.
Pues awor tin 2 investigacion: uno interno y otro di un keho na Landsrecherche.
Foto: Noticia Impacto, John Watts


text:
Topiko: metementu di politika den proseso hudisial.
Distinguido señora America-Francisca,
A jega na mi konosementu ku presidente di e partido mas grandi den e aktual koalishon den Parlamento (MFK) a bai papia ku e dos (2) agentenan polisial ku a tuma distansia pa sigui vigila e seguridat di minister di finansas.
E akto aki no ta konforme di lei i e no ta un asuntu ku ta regarda partido politiko i politika. Esaki ta un asuntu ku ta regarda e ámbito hudisial. No ta na su luga pa un partido politiko i politika mete ku un asuntu ku ta mishi ku e pilar hudisial. Partido politiko i politika ku esaki ta kometiendo aktonan ku ta kastigabel pa lei.
Ku e akto spesifiko aki presidente di e partido politiko mas grandi den koalishon por influensia e agentenan polisial ku a entrega kehonan kontra komportashon di e minister di finansas, pa hala atrás nan kehonan kontra e komportashon di e minister di finansas ku ta kolega di e presidente di e partido politiko konserni. Mas aleu no por permiti ku partido politiko i politika ta drenta na boka di trabou, sigur den kaso di e agentenan polisial, i ku lo por influensia e asuntu na fabor di e minister di finansas.
Un pregunta sumamente kardinal den e henter asuntu aki ta dikon no tin un denunsia entrega sea na Ministerio Publiko òf Landsrecherche? Ministerio Publiko mester hasi un investigashon “ambsthalve”. Awor ku e presidente di e partido politiko konserni a subi e tereno aki e tambe mester keda investiga pa posibel estorbo di un proseso hudisial di kana su kaminda.
Minister di hustisia mester pidi un investigashon den e asuntu aki i Parlamento mester hasi mesun kos komo ku ta trata akinan di akusashonan sumamente serio kontra di un minister. Parlamento tin e deber i responsabalidat den kwadro di su tarea di kòntrol komo e órgano mas haltu di kòntrol den nos estado di derecho demokratiko pa atende e asuntu sumamente delikado i serio aki ku ta teniendo henter un pueblo den su gara, mas pronto ku ta posibel.
Presidente di Parlamento komo un persona ku ta para pa dignidat di hende mester pidi un reunion profeshonal mas pronto ku ta posibel pa insia un investigashon imparsial di índole penal. Pa loke ta trata asuntu di relashon di trabaou di tur trahado den sektor publiko ta Arbeidszorg ta e instansia responsabel pa mantene seguridat i dignidat di trahado na boka di trabao. Ki ehèmpel gobièrnu ta komo doño di trabao den esaki? Algu ku ta insolito den sektor priva.


text:
ALV DI PARTIDO NASHONAL A RATIFIKÁ RUISANDRO CIJNTJE KOMO NOS PRÓKSIMO MINISTER DI EKONOMIA PA PARTIDO NASHONAL DI PUEBLO
ALV DI PARTIDO NASHONAL A RATIFIKÁ RUISANDRO CIJNTJE KOMO NOS PRÓKSIMO MINISTER DI EKONOMIA PA PARTIDO NASHONAL DI PUEBLO
Ayera den un sala kompletamente yen di nashonalistanan di puru sepa, sala a ratifiká Sr. Ruisandro Cijntje komo e próksimo minister di ekonomia di Korsou. Cijntje tabata number 7 riba ultimo lista di Partido Nashonal di Pueblo na ultimo elekshon.
E ratifikashon a bai ku pen ku papel. Sala e tuma desishon pa nos ban vota i no pa skohé via aklamashon. Direktiva a asepta esaki mesora mirando ku e ta para den statutonan di e partido. Den votashon 53 di total di 76 miembronan ku tabatin derecho di voto a duna Ruisandro e konfiansa. Tabatin 17 voto kontra, 4 blanku i 2 invalido ku a suma 76.
Despues di votashon Direktiva den persona di Sr. Van Wilgen na nomber di Direktiva a yama Rusiandro pabien, desee hopi forsa I sabiduria pa e trabounan ku lo bin den su direkshon i mesora a trese dilanti ku Lider di Partido lo bai manda su nomber pa asina kuminsa ku e proseso di skrining.
Rusiandro mes a yama danki na tur ku a dune konfiansa . Tambe na esnan ku tabatin otro opinion ku e, e ta semper habri pa por kombersa i yega na un akuerdo.
Un danki na CCC na Emmastad pa por a hasi uzo di e sala.
DIREKTIVA DI PARTIDO NASHONAL DI PUEBLO


text: Diamars madruga a drenta informe di un caso di maltrato unda un homber a agredi su pareha na Sabana Basora y a bay sconde e auto di dama na otro caminda na cas di e mama di e agresor. Ora polis a yega a haya tur informacion y a confirma cu e auto ta na Pos Chikito na cas di e mama. E agresor a laga e auto eynan y a regresa na Sabana Basora pa sconde y lock su mes den e cas. Polis mester a busca fiscal auxiliar pa asina por a logra drenta y detene e agresor. Mientras a bay hiba e dama pa busca e auto. Polis a informa e dama pa e pasa busca un rapport medico y pasa na oficina di recherche pa entrega keho.


text:
Últimamente hopi di nos prinsipalmente esun nan yega na deporte ta diskutí riba henter e asuntu di Kòrsou i su rekonosimentu den deporte internashonal. Manera ta konosí tin Federashonnan Internashonal di deporte ku no ta akseptá Kòrsou komo miembro ya komo ku Kòrsou no ta un pais independiente.
Den e siman ku a pasa mi a tuma nota ku Federashon di Futbòl Kòrsou (FFK) a wòrdu akseptá komo miembro di FIFA. Esaki ta nifiká ku Kòrsou lo kompetí den e mundu di futbòl komo pais Kòrsou ku su propio bandera i himno. Pa logra esaki e nòmber FFK a ser kambia den Liga di Futbòl General. Esaki a habri e kaminda pa den un otro reunion general di Nederlands Antilliaanse Voetbal Unie (NAVU) e delegadonan di NAVU unánimamente bai di akuerdo pa kambia e nòmber di NAVU den FFK.
Tur esaki nan a hasi mi kurioso pa sa ku si FFK no a usa e táktika ariba menshoná i a hasi mané otro federashonnan di deporte na Kòrsou, nan lo por a bira miembro di FIFA tòg? E kontesta riba e pregunta aki ta SI. Awor kasi sigur lo bo ta puntra bo mes kon porta si Kòrsou no ta un pais independiente. Pa komprondé esaki bo tin ku wak kiko ta e rekisito nan pa un pais bira miembro di FIFA.
Kiko ta e rekisito nan pa un pais bira miembro di FIFA?
1. Kualke asosashon ku ta responsabel pa organisá i supervisá futbòl den su pais por bira miembro di FIFA. Den e konteksto aki “pais” ta referí na un pais independiente rekonosé pa e komunidat internashonal.
2. Miembresia ta wòrdu permití solamente si un asosashon tabata un miembro provishonal di un Konfederashon (por ehèmpel, CONCACAF) pa por lo ménos 2 aña.
3. Kualke asosashon ku ta deseá di bira miembro di FIFA mester apliká riba papel mandando un karta pa e sekretariado general di FIFA.
4. E statuto nan di e asosashon mester ta huntu ku e aplikashon di miembresia i e mester kontené e siguiente provishon nan:
a. semper kumpli ku e Statuto, regulashon i desishon nan di FIFA i su Konfederashon;
b. kumpli ku e regla nan di wega na vigor;
c. rekonosé Korte di Arbitrahe pa Deporte.
5. Kada un di e kuater asosashon nan Britániko ta wòrdu rekonosé komo miembro separá di FIFA.
6. Un asosashon den un region ku no a yega na independensia ainda por apliká pa atmishon na FIFA, ku outorisashon di e asosashon den e pais ku e ta dependiente di dje.
7. Statuto nan di FIFA ta regulá e detaye nan relashoná ku e prosedura di atmishon.
8. E artíkulo aki lo no afektá e status di miembro nan eksistente.
Mirando e punto number 6 den e rekisito nan ku mester kumpli kuné pa bira miembro di FIFA mi por konkluí ku di tur manera FFK por a bira miembro di FIFA. Úniko kos ku esaki ta trese kuné ta ku kisas nos mester a warda e dos aña nan manera ta stipulá den e punto number 2 pa nos bira miembro. Esaki ta nifiká ku e táktika ku NAVU i despues FFK a usa ta un táktika ku a duna Kòrsou miembresia na FIFA di forma inmediato. Pero si esaki lo no a logra tòg Kòrsou lo tabata tin un otro manera pa bira miembro.


text:
Minister Xiomara Maduro a topa un rato cu e Comision Nacional di UNESCO Aruba
ORANJESTAD – Diabierna atardi Minister Maduro a topa un rato cu e Comision Nacional di UNESCO na Aruba. UNESCO ta traha riba e educacion, ciencia y cultura cu ta necesario pa mantene Paz na mundo. Aruba como parti di Reino Hulandes tambe ta haci esfuerso pa mantene un fundeshi fuerte na unda Paz por keda reina na nos Pais. Pa e ocasion e mandatario a pasa bishita e oficina y cera conoci cu e personal di e Secretariado di UNESCO di Aruba cu ta ubica na e edificio di JFK.


text:
“Señor ta mi wardador, mi‘n tin falta di nada;
Den cunucu di yerba berde, E ta ponemi sosega.
E ta hibami na awanan tranquil, pa mi bolbe hanja forsa.
Salmo 23:1,2,3.
Cu inmenso dolor na nos curason nos ta anuncia fayecimento di:
Benjamin Kelly
Mihor conoci como: “Chemito”
*31-03-1937 – † 06-06-2022
Na nomber di su:
Esposa: †Chena Kelly Koolman
Rumanan: Johannes, Margo Kelly-Jansen y famia
Aurora Thiel-Kelly y famia
Jozef, Filomena Kelly-Kelly y famia
Nemencio Kelly y Lina Almarie
Crispina Kelly y famia
Cuña y Swa nan: Calista Simon Koolman y famia
†Enriqueta, Olivio de Cuba y famia
†Aquilino, Rosa Koolman de Kort y famia
†Armando, †Imelda Koolman Schwengle y famia
Subrina y Subrinonan
Bon amiga di cas: Elvira Ras y demas bon amigonan di Zeerovers
Demas famia: Kelly, Koolman, Jansen, Thiel, Almarie, De Cuba, De Kort, Schwengle y Ras.
Nos ta invita tur amigo, bisiña y conocirnan pa asisti na e acto di entiero cual ta tuma lugar Diasabra 11 Juni 2022 for di 2’or pa 4’or di atardi na Adpatres funeral Home & Crematorium. Despues e restonan mortal di nos defunto stima “Chemito” lo sali pa Santana Catolico na Savaneta.
Oportunidad pa Condolencia lo ta Diaranson 8 di Juni 2022, for di 7’or pa 9’or di anochi na Ad Patres Funeral Home & Crematorium.
Nos disculpa si den nos tristesa nos por a lubida un of otro famia.
Nos ta lamenta cu despues di entiero nos no lo ricibi bishita di condolencia na cas.
Staff y personal di Ad Patres funeral home & Crematorium ta extende nos mas sincero condolencia na famia di e fayecido.


text:
Den cuadro di Presupuesto 2022 Minister Glenbert Croes su mision riba tereno di Integracion
Den cuadro di Presupuesto 2022
Minister Glenbert Croes su mision riba tereno di Integracion
“Por ultimo, e Ministerio di Integracion manera nos comunidad por weita, ta hayando un poco di resistencia aki aya, pero mi ta determina cu un politica di humanidad y husticia, pa nos percura pa un politica di integracion unda cu nos mester duna realse na e credo cu nos a hereda, cu Arubiano ta nos tur. Si bo a nace na Aruba of no, pero cu bo tin sentimiento pa e pais aki, bo ta formando bo hogar na Aruba, nos mester percura pa un politica di integracion unda e ta duna realse na e trato humano, transparente, sin corupcion, sin trave. Un servicio sin burocracia cu ta bira un estorbo y un dolor di cabes, un sufrimiento pa hopi hende cu mester haya un bon servicio di e diferente departamentonan di gobierno. Mi ta comprometi pa percura pa e comunidad stranhero cu ta haci su bida na Aruba y cu kier traha legalmente na Aruba, cu a drenta Aruba legalmente, nos maneho y politica awor ta pa percura cu si tin necesidad laboral, necesidad di e mercado laboral ta exigi un trahado, nos ta prefera pa tuma hende cu ta aki caba. E por ta ilegal cu a drenta legalmente, semper y cuando tin demanda laboral. E mester pasa e screening di DPL y DIMAS si. Y si un dado momento no tin trahadornan local pa ocupa e trabou ey, nos lo permiti dunador di trabou legalisa e trahador. Esey ta e politica di integracion cu nos ta hibando. Economia informal di Aruba ta grandi. Y esaki ta un dje maneranan pa combati esaki. E momento cu legalisa un persona cu awo ta trahando ‘zwart’, automaticamente e ta cuminsa contribui na caha di Gobierno inmediatamente.
E proceso mester ta a base di humanidad, transparencia, husticia y cu un gran sentido di responsabilidad. Nos lo percura pa tambe percura pa niun hende sinti nan mes discrimina, perhudica, acosa, abusa, esclavisa, kizas door di cierto forsanan cu kier haci abuso cu e comunidad stranhero pasobra kizas nan ta den un situacion dificil, precario y di necesidad aki na Aruba.
Mi t’ey como Minister encarga cu e comunidad stranhero pa defende boso derechonan tambe cu mes fervor cu mi ta defende e derechonan di e pueblo trahado Arubiano. Y atrobe, Aruba ta nos tur, Aruba mester di nos tur y Aruba nos kier pa e ta pa nos tur. Un cos si, mescos cu Aruba ta brinda nos tur hopi posibilidad, laga nos hunto yuda, cuida y preserva e pida baranca tan precioso aki, cu ta nos hogar pa e ta e hogar di herencia pa e yuinan di generacionnan cu lo bin. Esey ta e compromiso cu mi tin como Minister di Labor, Energia y Integracion drentando e debate di presupuesto 2022 tambe rumbo 2023 cu ta bay ta añanan
di gran desafio positivo pero nos ta comprometi na percura di haci Aruba e hogar precioso pa beneficio di un y tur cu ta biba riba Aruba.
31 di maart 2022


text:
ORANJESTAD, Aruba: Zwangerschapsverslof na Aruba ta trata derecho pa tur trahado femenino pa 12 siman na cas: normalmente 4 prome cu parto y 8 siman despues di parto. E periodo aki ta masha importante pa tanto mama y baby, ley ta stipula cu e 12 siman nan aki ta conta pa tur trahado, sea di sector publico of priva. Esaki tambe ta conta pa tur juffrouw di scol, di tur schoolbestuur.
Na aña 2006 Gobierno di Aruba bou di signatura di MEP, a tuma un decision por medio di un Ministerraad Besluit pa cancela dianan di zwangerschapsverlof pa maestronan di scol si nan verlof ta cay den mesun periodo di vakantie grandi di scol. Cu otro palabra, vakantie di scol a wordo considera mesun cos cu zwangerschapsverlof.
Minister Michelle Hooyboer-Winklaar a considera esaki un decision discriminatorio mirando cu pa un hende muhe e temporada despues di un parto ta un derecho stipula pa ley y no un vakantie. “Mi a cuminsa cana e caminda pa puntra conseho for di instancianan den gobierno pa sondea ki posibilidad tin pa cambia e decision aki, y pa implementa algo cu ta rasonabel y ta cuadra cu maneho na otro paisnan y derechonan internacional, incluso Hulanda.” Minister Hooyboer-Winklaar a splica.
Recientemente Ministerraad a aproba e proposicion cu Minister Hooyboer-Winklaar a trece, esta maestronan di scol cu ta haya baby durante e vakantie periodo of cu tin un overlap den siman cu zwangerschapsverlof, por ricibi un maximo di 15 dia di vakantie cu por wordo tuma di biaha despues di e periodo di zwangerschapsverlof of despues. Esaki ta considera “inhaalvakantie”. E dianan di compensacion manera indica por wordo tuma di biaha of na final di e vakantie di scol cu ta overlap cu e dianan di verlof.
E decision ta drenta na vigor di biaha y ta conta asina desde school vakantie 2017. E memo cu fecha 13 di juni a wordo manda na tur directiva di scol pa informa di e decision aproba.


text:
Siman pasa nos a tuma nota di e grato noticia cu Gabinete Wever-Croes a anuncia un rebaho di prijs di coriente cu 10% pa cada ciudadano. Deliberadamente a scohe pa no laga e rebaho aki conta pa e ciudadanonan so, pero tambe pa sector comercial. Negoshinan lo conta cu un rebaho di 7% pa loke ta coriente y fundacionnan, Misa y Scolnan lo conose un rebaho di 9%.
PRIORIDADNAN CORECTO
E motibo primordial dicon nos lo conoce un rebaho di coriente ta e liderazgo honesto y fihamento di prioridadnan corecto di nos prome Minister sra. Evelyn Wever-Croes. A stop y kibra tur contractonan abusivo cual bou di Mike Eman a alcansa 21 miyon florin pa aña.
For di inicio cu Gabinete Wever-Croes a asumi responsabilidad a vocifera cu Companianan Estatal mester traha na bienestar di Aruba. Tur inversion cu un compania estatal haci mester resulta den un “return on investment” pa cada ciudadano. Y e “return on investment” pa e ciudadanonan mester ta un rebaho di prijs di coriente, cual aworaki nos lo conoce esaki na 2020.
PRIJS DI CORIENTE BOU GABINETE EMAN
Ta importante pa ilustra e desaroyo di prijs di coriente e ultimo añanan. Na 2009 Gabinete Eman I a hereda prijs di coriente na 0.2713 cent pa Kilowatt. Apesar cu a uza masha hopi fondo di tur compania estatal y den presupuesto no a logra baha prijs di coriente manera Mike Eman a priminti. Al contrario prijs di coriente a subi bou liderazgo di Mike Eman na un averahe di 42.8% compara cu e prijs na 2009. Den e tabel compaña cu e articulo aki por wak cu Mike Eman a subi prijs di coriente na 5 diferente momento bou su gobernacion.
PRIJS DI CORIENTE BOU EVELYN WEVER CROES
Gabinete Wever-Croes a hereda prijs di coriente na 0.3681 cent pa kilowatt, cual ta 35.7% mas hopi cu e tawata na 2009. Importante pa menciona cu for di November 2017, ningun momento a subi prijs di corinete y aworaki e prijs lo baha cu 10% bou liderazgo di sra. Evelyn Wever-Croes .
PA CONCLUI
Presupuesto 2020 lo conoce un surplus. Esaki ta marca un era nobo, un era di finanzas saludabel y un era di bon gobernacion. Liderazgo di nos Prome Minister lo conduci na finanzas saludabel, un economia cu ta crece (segun Banco Central), rebaho di nos desempleo (segun rapport di Departamento di Labor) y un turismo cu lo sigui crece na 2020 cu 2.8%. Aworaki tambe nos por wak cu e maneho aki ta contagia nos companianan estatal y pa prome biaha den hopi aña nos lo conoce un reduccion den tarifa di coriente.


text: Diamars mainta a drenta informe di un caso unda a horta 2 wiel di un auto staciona na Flacciusstraat, mesora a dirigi un patruya na e sitio. Patruya a pasa den full e caya pero no a encontra nada den e caya ey pero si den Spechtstraat a logra haya e Nissan March blau cla faltando 2 wiel completo. A bin resulta cu desconocidonan lo a horta e 2 wielnan aki. Polis a keda di bay observa e camaranan den vecindario pa haya e imagennan. Na mesun momento cu e patruyanan tabata eynan a drenta informe di cu na Tanki Leendert tambe a registra e mesun tipo di modus operandi aki unda nan a bay cu 2 wiel tambe.


text:
RELIGION
Invitacion pa Fiesta di Corpus Christi na Misa “Inmaculada Concepcion” Santa Cruz
Diadomingo awor, 19 di juni, iglesia catolico ta celebra Fiesta di Corpus Christi, Curpa y...
BAN TRECE ORACION BEK NA SCOL
Nos ta duna Gloria nan Dios, pa resultado di tur scol, con muchanana a gradua,...
Rosario Bibo dialuna awe 13 di juni na Alto Vista 7or y mey di anochi
Dialuna awe, 13 di juni, lo tin otro Rosario Bibo na kapel di Alto Vista...
Religion; NO BAI NA E BRUHONAN
Tin diferente bruhonan cu ta promove nan servicionan na prensa y na radio. E bruhonan...
Oracion di dia 1-6-’22
Un feliz comienso di luna bendiciona cu hopi fe y speransa den nos Bon Dios. ”Tata...


text:
Kralendijk – Tin 13 kaso aktivo di Covid-19 na Boneiru awe 17 di yüni 2021. Di e 21 resultadonan di tèst ku a drenta, 2 a resultá di ta positivo.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
PALM BEACH – E compleho di Aruba Marriott a e dos trahadonan felicita Antonio Ras – Loss Prevention Supervisor y Tisha Powell – Loss Prevention Officer, cu nan reconocimento di Sr. Bill Marriott – Presidente di Marriott International – despues di a salba bida di un huesped na maart 2022.
E reconocimento aki ta conoci den Marriott International como e ‘Chairman’s Citation’ award, cual ta diseña pa reconoce asociadonan cu tabata parti di un esfuerso pa salba un bida, pa asina gradici e asociado pa nan acto di balentia y alaves promove seguridad en general dentro di e compania di Marriott International.
Training, teamwork y balentia tabata e formula cu a yuda salba bida di e huesped ora cu a bati alarma pa ayudo den un camber unda tabata tin un huesped sin pulso despues di a haya un infarto. Antonio y Tisha a reacciona inmediatamente pa duna asistencia por medio di CPR y usando e ‘automated external defibrillator (AED)’ pa asina stabilisa e huesped mientras tabata en espera di yegada di ambulance.
E reaccion y accion di Antonio y Tisha ta un acto heroico y di admira, cual sigur Sr. Bill Marriott tambe a reconoce den un forma bunita di aprecio por medio di e reconocimento grandi aki.


text:
ORANJESTAD: “Minister President ta trece informacion dilanti cu no ta cuadra y den e caso di Minister Glenbert Croes e sentencia cu e minister a haya pa cu DIMAS, no ta un coy kens.” Esaki lider di fraccion di MAS drs. Marisol Lopez Tromp a trece dilanti den un entrevista cu Noticiero Enfoke.
E tipo di vonnis aki ta similar na esun cu ex-minister Sevinger a haya, den cual a bisa cu esaki ta kita e pianan di nos estado di derecho. E tempoey tur hende a grita y Sali critica e ex-minister pero awor cu tin un vonnis similar of pio pa minister Glenbert Croes pa loke ta e kitamento na DIMAS usando MBnan ilegal y documentonan cu no ta corecto, awor tur hende ta keto. Huez ta bati Glenbert su dede y bis’ecu ela tuma decisionnan contra e ley di nos constitucion. Tuma bon nota cu Huez ta bisa Glenbert Croes saki cu su nomber y funcion di Minister van Arbeid, Energie en Integratie. Huez ta bisa cu e mandatario a actua contra diferente ley, cu otro palabra a laga Glenbert na werki y cu tur e argumentonan pakico.
Na mes momento Minister President ta sali bisa: “Ang mi a lesa, mi a wak’e, nan a bisa nos cu algun cos no a cana corectamente, pero ja no tin un sentencia ainda cu ta mustra cu e minister a haci algo fout.” Pueblo ta compronde e documentonan aki y ta un insulto pa nos inteligencia pa nos Prome Minister ta papia asina cu nos y kere cu e por tuma nos haci. Lopez Tromp a sigui bisando: “Loke mi ta wak ta, ora algo no sali na su fabor of e ta keto riba e asunto of e ta troce informacion. Nos ta wak e mesun comportacion aki den caso di investigacionnan cu ta tuma lugar den departamentonan. Wak recientemente e discusion riba caso di Avestruz y caso di Flamingo. Nos ta wak constantemente Minister President ta papia di caso di Avestruz. Den tur reunion cu e bin den parlamento e ta haya ta bon pa menciona diferente aspecto, pero esun cu ta serca di dje y cu a sosode bou di su encargo como Minister President y cu su persona di confiansa ex-minister Otmar Oduber, cua dia el a papia di dje? Bo por busca un momento ki dia e la papia di dje ultimo dos anja? Cua momento el a bisa algo di e invstigacion aki, y kico e ta pensa di dje? Paso e no ta papia riba dje. Prome Minister ta scohe deliberadamente cua topico si, cua topico no, y nos tin un minister di integridad di RAIZ cu ta keto. Unda boso voz ta den tipo di sentencia asina? Unda boso voz ta den casonan cu ta bai completamente robes den diferente ministerio, investigacionan den entre otro Arubahuis, investigacionnan haci pa CAD, investigacionnan den DIMAS of otro departamentonan. Ki dia nos a wak RAIZ sali padilanti como partner di coalicion y bisa cu esaki no ta aceptabel den cuadro di integridad? No ta tur minister a pasa un screening? Tur minister a pasa un screening , dus pakico den e caso aki boso ta keto?.”
Marisol Lopez Tromp ta conclui cu locual ta cumbini Minister President e ta bai riba dje, y e casonan serio cu ta wordo investiga, niun palabra.


text:
Minister van Heydoorn ta felisitá nos atleta hóben Matthew Sophia
Minister van Heydoorn ta felisitá nos atleta hóben Matthew Sophia
WILLEMSTAD – Minister di Enseñansa, Siensia, Kultura i Deporte sr. Sithree “Cey” van Heydoorn ta felisitá Matthew Sophia ku a sa di gana media di plata den e kompetensia di atletismo riba e disiplina di kareda ku obstákulo (110m Hurdle). Nos hóben Mathew Sophia a partisipá na e kompetensia den e ramo di deporte di atletismo na e kampionato Oropeo U-20 na e suidat di Estonia, Tallinn (European U20 Championships Tallinn 2021).
Den e kompetensia di atletismo nos tin vários atleta ku ta sobresalí. Nos hóbennan ta destaka di forma eksepshonal i ta representá nos dushi pais dignamante. Matthew Sophia a bin ta profilá bon den atletismo i Matthew a duna un tremendo presentashon den e tim di The Glory Runners. Federashon di atletismo ta sumamente aktivo i ta stimulá e deporte di atletismo enormemente. Pesei Matthew Sophia nasé na Kòrsou riba 17 desèmber 2003 no ta deskonosí pa nan. E hóben prometedor aki a keda di trein i motivá pa nos mes hendenan. Matthew Sophia a partisipá na diferente atividat lokal pa ku atletismo aki na Kòrsou. E talentoso yu di Kòrsou aki a biaha pa Hulanda kaminda e a bai pa representá Hulanda den diferentre torneo i kompetensia. Pa mas informashon internashonal por bishitá;
https://european-athletics.com/competitions/european-athletics-u20-championships. i bishitá aki pa tuma nota di e kareda: Kareda 100m Hurdle U-20 Kampionato Oropeo
Den e kampionato Oropeo ku kategoria U-20 e a sa di konkistá e di dos lugá den e disiplina di kareda ku obstákulo (110m Hurdle). Pesei komo Minister enkarga ku deporte sr. Sithree “Cey” van Heydoorn ta sumamente kontentu i ta felisitá nos Federashon di Atletismo pero en espeshal e tim di The Glory Runners i Matthew Sophia ku e logro aki.
Pabien Kòrsou nos ta orguyoso di nos mes hendenan!
—
Sithree “Cey” van Heydoorn
Minister di Enseñansa, Siensia, Kultura i Deporte


text:
Masha hopi biaha kaba SMOC a mustra riba garantia (òf funshon di garantia) manera ofisialmente esaki ta konta pa reino hulandes. Den Statüt di Reino esaki ta ankrá den Artíkulo 43, Insiso 2, tradusí:
1. Kada pais di reino ta pèrkurá pa realisá derecho i libertat humano fundamental, seguridat hurídiko i solides di maneho.
2. Garantisamentu di e derechonan, libertatnan, seguridatnan hurídiko i solides di maneho akí ta asuntu di Reino.
Lenga kla. Na komienso di aña 2016, Parlamento hulandes su mayoria a fiha ku, loke ta trata e tereno di Isla i bibienda i trabou pabou di dje, por papia di malmaneho i violashon di derecho humano. SMOC ta di akuerdo ku e konstatashon akí. Pero, nunka reino hulandes a manda e funshon di garantia den bataya, miéntras ku a manda esaki pa otro kaso sí. Kos asina ta buta sientífikonan di lei estatal pensa, por ehèmpel mr. dr. Wytze van der Woude ku mr. Wouter Zorg (tur dos di Universidat di Utrecht). Nan a skirbi tokante funshon di garantia den e Tijdschrift voor Constitutioneel Recht di yüli 2017. Nan ta skirbi di violashon di derecho humano i posibel implentashon di Art. 43, Ins. 2 (E ora ei bo ta dal nos un kòl i nos lo regla e asuntu ei: tokante kuadro di maneho, eskoho polítiko hurídiko, relashonnan enduresé i formalidat selektivo den relashonnan den reino bou di Rutte II, página 221):
Ta reina un silensio angustioso pa loke ta trata derecho i libertat humano fundamental… Den todo kaso tin un derecho fundamental kaminda no por tin niun tiki di optimismo ni speransa ku Kòrsou mes por salba su peyeho, esta e derecho fundamental riba un ambiente salú. Pa añanan largu kaba e refineria di Isla ta emití plama su vapornan rònt henter e isla… Nos ta di opinion, huntu ku Barkhuysen, ku Reino no por ninga e efektonan negativo di salubridat, mas pa un tempu ilimitá, Reino mester kuminsá aktua mas pronto posibel.
SMOC ta kurioso pa sa kon Reino ta bai terminá e fastidio akí. Ta kontinuá.


text:
Preguntanan frekuente
Sektor di Infrastruktura i Planifikashon Urbano
Servisio pa Atministrashon i Maneho di Tereno
Kon mi ta hasi haña un tereno di gobièrnu pa mi usa pa traha kas/komersial/agrikultura?
Un persona ku ke bini na remarke pa un tereno di Gobièrnu mester yena un formulario di registrashon. Na momentu ku un persona registrá, su petishon ta bai riba e lista di espera di Domeinbeheer.
Servisio pa Planifikashon Urbano
Ki medio di pago mi por usa ora ta trata permit pa konstrukshon?
ROP ta aseptá prueba di depósito na Girobank. Mester tuma un formulario pa esaki promé na ROP. Por swipe tambe.
Kuantu tempu un pèrmit di konstrukshon ta keda bálido?
Un pèrmit di konstrukshon ta duna e doño di e pèrmit derecho pa konstrui solamente un biaha! Si akaso e konstrukshon pa kua a otorgá pèrmit bai pèrdí, por ehèmpel dor di kandela, no por usa e pèrmit bieu pa konstruí di nobo. (tampoko si ta trata di un konstrukshon idéntiko). Pa por (re)konstruí mester pidi un pèrmit nobo
Mi por hasi uso di mi pèrmit pa konstruí riba un otro tereno ku no ta esun ku ma pidi pe?
No, un pèrmit ta mará na e tereno pa kua ROP a duna e pèrmit pa konstruí i no por usé pa konstruí riba un otro tereno. Loke sí ta posibel ta pa traspasá e pèrmit pa un otro persona ku por usa e pèrmit pa konstruí (e edifisio aprobá) riba e tereno na kua e pèrmit ta mará.
Kuantu tempu ta dura pa mi haña mi pèrmit?
± 6 siman pa petishon pa konstrukshon ku un balor di NAf. 1 mion òf ménos
± 8 siman pa petishon pa konstrukshon ku ta bal mas ku NAf. 1 mion
Pa petishon di índole mas kompliká, tratamentu di un petishon por dura mas largu ku 8 siman.
Ki ora mi por entregá un petishon òf bin tuma mi permit?
Orarionan
8.00 – 11.30 i di 14.00 – 15.30 pa tur servisio ku ta inkluí un òf otro forma
di transakshon finansiero (den kaso di pèrmit di konstrukshon, esaki ta pago di leges).
Djabièrnè atardi bali ta sera.
Kon mi ta hasi haña un number di kas?
Un konstrukshon ku ta situá na un kaya ku tin nòmber i ku ta den fase final di konstrukshon òf ku ya ta habitá mester haña number di kas. Doño di konstrukshon por pidi e kontrolür di ROP enkargá ku su rayón un number di kas. Kontra pago di NAf. 12,50, ROP ta duna e kliente un number di kas. Ku e resibu e mester bai registra su adrès na Kranshi i apliká pa servisio òf konekshon riba ret di kompania di utilidat. Konstrukshon sekundario (pe. kas pa kría òf espasio pa warda kos) no ta bin na remarke pa number di kas.
Servisio pa Obra Públiko
Ma tuma nota di un kaya ku ta den mal estado. Unda mi por yama pa indiká esei?
Un persona ku tuma nota di un karetera ku ta den un estado malu, por tuma kontakto ku Servisio pa Obra Públiko via di e-mail info.vvrp@gobiernu.cw. Servisio pa Obra Públiko ta bai analisá e situashon i lo drecha e karetera/kaminda mas pronto ku ta posibel.
Dikon hopi biaha ta lapi e kayanan ku tin buraku i no ta drecha e kaya mesora?
Motibu pa esaki ta relashoná ku e presupuesto i plan di gobièrnu pa mantenshon struktural di kayanan. Ta yena e burakunan si pa asina evitá ku nan ta forma un peliger pa tráfiko i tambe pa no kousa daño na vehíkulonan.
Den otro kasonan, manera riba kamindanan di tera, gobièrnu por laga basha un kapa di asfalt fini pa aliviá e habitantenan di tantu stof i tera.
Ken tin ku mantené e lusnan di kaya?
Na momentu ku ta bai konstruí infrastruktura pa un área nobo òf ta bai drecha un área eksistente, Servisio pa Obra Públiko ta plania ponementu i konstrukshon di mobilario di kaya. Esaki ta sosodé a base di un plan pa e área konserní.
E bòrchi ku e nòmber di mi kaya riba dje ta tur kibra/bieu. Ken mi por bisa pa nan bin drech’é?
Mester tuma kontakto ku OW via telefòn 433-4123 òf via mail info.vvrp@gobiernu.cw
Servisio pa Obra Públiko ta registrá e daño hasi i ta drecha e bòrchi mas pronto ku ta posibel.
Mi a kai ku mi vehíkulo den un buraku i kibra mi tayer. Kiko mi mester hasi awó?
Den un kaso asinaki bo por bini na remarke pa un kompensashon. Di e forma aki bo por kubri e gastunan di e daño hasí na bo vehíkulo.
Ounke, tin kondishon pa bini na remarke pa e kompensashon aki. Por tuma kontakto ku OW via di number di telefon 433-4123 òf e-mail info.vvrp@gobiernu.cw pa hasi un petishon pa bini na remarke pa un kompensashon.
Sektor di Tráfiko i Transporte
Servisio pa Tráfiko i Transporte
Kon mi tin ku kùr mi outo? Mi tin ku traha sita?
Si. Pa kùr mi outo mi mester traha un sita via Bentana di Informashon.
Via telefòn: 0800-1515 (gratis) i 433-3123
Via email: sita@gobiernu.cw
Informashon nesesario pa traha e sita ta:
- Number di e vehíkulo
- Nòmber di doño di e vehíkulo
- Informashon tékniko di e vehíkulo: Marka, Modèl i aña;
- Si ta nesesario Voertuig Identificatienummer (VIN) òf number di chasis
Bo ta risibí un mail bek ku ta konfirmá e sita ku e dia i ora den riba kual ta spera bo.
Unda mi tin ku bai pa kùr mi vehíkulo i kua ta e orarionan?
Riba e dia di e sita bo tin ku presentá na OUVV (antes Keuringslokaal) situá na Parera patras di Selikor. Drenta na e ‘portiershuisje’, lora na man robes sigui bai abou ku e kaya i drenta riba e lugá pa stashoná vehíkulo na man robes. E edifisio ta pegá ku e pòmp di gasolin (kòrda mantené bo orario di sita!).
Orarionan
Djaluna pa djaweps 8:00am – 1:30 pm i 2:00pm – 3:30pm
Djabièrnè 8:00am – 11:30am. Mèrdia ta será
Kiko mi tin ku bin kuné pa kùr e vehíkulo? Ki gastu tin mará na e kùrmentu?
Riba e dia di kùr bo tin ku trese e karchi di kùr ku ta den uso i tambe identifikashon bálido.
Gastunan mará na un karchi nobo ta:
Nafl. 30.00 si e karchi di kur no a kaduká
Nafl. 60.00 si e karchi di kur a kaduká
Nafl. 10.00 pa “herkeuring” denter di 30 dia
Nafl. 30.00 pa “herkeuring” despues di 30 dia
Mester paga e gastunan di inspekshon na bali di ofisina di UOVV na Parera z/n.
Kua ta e promé instansha ku mi mester bai pa registrá mi outo ku ma importá?
E promé fase di importashon ta Duana. Pa medio di esaki, básikamente bo mester paga derecho di importashon òf apliká pa eksonerashon.
Ta konsiderá:
a) Vehíkulo nobo for di fábrika
b) Vehíkulo segunda mano
Mi a bende mi outo i mi ke pas’é pa e doño nobo. Kiko mi tin ku hasi?
kontesta
Kua ta e dokumentonan ku mi mester pa e registrashon?
- E asina yamá ‘enig document’
- Dokumento di transportashon (Wegvoeringsdocument)
- Sédula, reibeweis òf pasport bálido di e bendedó i kumpradó
- Certificate of conformity
- ‘Packing list’
- Karta di inspekshon (Title)
- Keuringskaart (?)
- Number di e outo den eksterior den kaso di segunda mano
- Formulario di registrashon (Certificate of registration) òf un dokumento ofisial prosedente di e outoridat di registrashon di e pais for di kua e outo ta bin
Mi a bende mi outo i mi ke pas’é pa e doño nobo. Kiko mi mester tene kuenta kune?
Promé ku bo kumpra òf bende un vehíkulo motorisá bo mester tene kuenta ku e siguiente aspektonan:
1. Kua ta e último fecha ku bo a paga impuesto pa e vehíkulo konserní?
2. E vehíkulo konserní tin un plachi di number bálido?
3. E vehíkulo konserní tin un keuringskaart?
4. E doño di e vehíkulo konserní ta konosí, alkansabel i por identifik’é?
5. Un banko òf organisashon finansiero no tin derechi di propiedat fidusiario riba e vehíkulo motorisá konserní?
6. Duana no tin restrikshon riba e vehíkulo motorisá?
7. E vehíkulo tin un number di outo speshal?
Kua ta e prosedimentu pa e traspaso tuma lugá?
E prosedimentu ta:
- E doño di e vehíkulo motorisá mester yena un formulario ros (Landsontvanger)
- Ku e formulario ros aki ta hasi kontra deklarashon (tegenaangifte) na Landsontvanger, Regentesselaan na Kwartier. Esei ta e eksonerashon.
- Landsontvanger mester aprobá i stèmpel e formulario
- Ku un kopia di e formulario di kontra deklarashon for di Landsontvanger e doño òf kumpradó mester akudí na UO Verkeer en Vervoer (UOVV), esta e anterior Keuringslokaal.
UOVV mester risibí e siguiente dokumentonan:
- E keuringskaart;
- Un kopia di e kontra deklarashon formulario ku e stèmpel di Landsontvanger;
- Identifikashon bálido di e doño:
Si e doño ta fayesé:
- Akta di fayesementu
- Identifikashon di e famia òf eredero ku ta aktua komo doño
- Un tèstamènt si ta disponibel
Si e ta konserní un persona hurídiko:
- Un papel di Kámara Komersio no mas bieu ku 1 aña
- Un kopia di e persona ku por aktua legal di parti di e persona hurídiko
- Prueba di outorisashon for di kual por ekstrahé e informashon menshoná
- Identifikashon bálido di e kumpradó (doño)
Unda mi mester ta si mi a pèrdè mi dokumentonan di vehíkulo?
Bo mester akudí na bali di UOVV (Keuringslokaal) bou di entrega di e dokumentonan disponibel ku por ta: kopianan di keuringskaart, belastingkaart òf dokumento di seguro. Si bo no tin ningun di nan, entrega e number di outo ku e vehíkulo tabata tin delaster biaha òf e nòmber di e doño di e vehíkulo. Si nan no ta disponibel, e number di chasis di e vehíkulo.
Tin hopi aksidente di tráfiko. Dikon? Kiko gobièrnu ta hasi na esaki?
Faltamentu di reglanan di tráfiko manera ekseso di velosidat, pasamentu den lus kòrá, ignorá haltu Ekonomia a desaroyá su mes asta den áreanan kaminda ta hopi habitá. Esei ta un di e motibunan pa kua tin mas trafikashon di vehíkulo motorisá den e áreanan aki. Loke ta Konsekuentemente Gobièrnu Drèmpels, verhoogde kruisingen, rotondes,
Kiko mi mester tene kuenta kune si mi ke pone glas skur na mi outo?
Mester tene kuenta ke ta permití pa plak material riba e glas drechi i robes dilanti kon tal ku 70% di lus por drenta e vehíkulo. Ta prohibí si pa plak material riba e winshil. Tampoko no ta permití pa plak material ku ta reflehá òf blèndu, riba e glas drechi i robes dilanti, e glas patras i e glas drechi i robes patras
Outoridat Marítimo di Kòrsou
Kuantu barku tin aproksimadamente registrá bou di bandera di Kòrsou?
Aproksimadamente 300
Ki diferensha tin entre Havendienst i Outoridat Marítimo Kòrsou (MAC)?
Havendienst tin di haber ku supervishon i aktividat ku ta tuma lugá den awanan di Kòrsou (binnenwateren) i registrashon di yatenan ku lokalmente ta nabegá pa plaser. Kapitan di Haf (Havenmeester) ta manehá e instansha aki. MAC ta registrá, sertifiká i inspektá barkunan ku ta operá riba nivel internashonal.
MAC ta duna preprashon i kursonan riba tereno marítimo?
Normalmente no. MAC no ta duna kurso spesífikamente riba área marítimo òf nòutiko. De bes en cuando sí, otro organisashonnan ku tin relashon ku MAC ta organisá training basá riba tratadonan marítimo internashonal.
Kiko mester hasi pa registrá un boto?
Esei ta dependé di loke ta usa e boto pe. Si ta pa plaser òf komersial i tambe na unda bo ta bai nabegá kune. Pa informashon mas spesífiko por tuma kontakto ku e departamentu di registrashon na MAC (sra. N. Roemer – Ninoshka.Roemer@gobiernu.cw)
Unda mi mester ta pa un ‘vaarbewijs’?
Si ta un ‘vaarbewijs’ pa nabegá un yate di plaser òf pa nabegá den awanan di Kòrsou (binnenwateren), mester bai na Havendienst.
Si ta trata di un rekonosementu via tratadonan internashonal STCW pa tankero òf bapornan grandi, e ora ei mester akudí na MAC
Kuantu ta kosta pa inspekshoná un boto òf un yate?
No tin un montante spesífiko stipulá pa inspekshon ya ku tin diferente faktor ta hunga un rol. Pa informashon mas ekstenso riba kalkulashon di tarifa di inspekshon por tuma kontakto ku Departamentu di Inspekshon. Tene kuenta si, ku pa hasi kalkulashon tur informashon di e boto òf yate mester ta konosí.
Si mi ke kuminsá nabegá kiko tur mi mester hasi?
Promé ku tur kos hasi un eksaminashon médiko pa sa si e kondishon físiko ta optimal i si ta kualifiká pa nabegá. Ku e prueba di eksaminashon médiko, 2 potrèt, kopia bálido di pasport, werkgeversverklaring (si ta traha).
Servisio Meteorologiko Kòrsou
E pronóstiko di wer mayoria biaha ta meskos. Kon bin?
Kòrsou tin un klima tropikal i típikamente tin tiki kambio den temperatura i den e tipo di wer ku nos tin aki na Kòrsou. Mayoria parti di tempu, nos wer ta kalor i seku i si awa kai mes, e ta di un karakter hopi lokal i di durashon kòrtiku. Nos no konosé fenómenonan manera sneu ni “mist” i esei ta hasi e pronóstiko hopi meskos tur dia. Ta solamente ora ku tin menasa di sistemanan di mal tempu, manera tormenta tropikal òf orkan, e kos ta bira mas interesante i variá.
Kiko ta nifiká ora tin Kódigo Oraño?
Servisio Meteorológiko Kòrsou ta emití un mensahe di Kódigo Oraño den kaso ku tin un vigilansha (“watch” na ingles) pa sierto fenómeno di wer ku por kousa molèster pa pueblo. E menasa den kasonan asina no ta dje serio ei ainda. E kriterio pa drenta un fase di kódigo oraño ta ku mester tin un posibilidat di 30 pa 50% ku denter di 3 pa 12 ora Kòrsou lo haña sea mal tempu (welek ku bos severo), áwaseru hopi fuerte, bientu hopi duru òf hos. Tin diferente kódigo oraño tambe pa menasa di tormenta tropikal òf orkan. Den e kasonan ei, ta emití esei ora ku un tormenta tropikal òf orkan por pasa hopi serka di Kòrsou denter di 48 ora.
Kiko ta pone un área di preshon haltu forma?
Áreanan di preshon haltu ta forma den mayoria kaso pafó di regionnan ku tin un klima tropikal, manera esun di nos. Den e kaso aki, aire na nivelnan mas haltu di atmósfera (8000 pa 12000 meter haltu) ta bini huntu for di vários direkshon (konvergensha). Esei ta resultá den un akumulashon di aire èkstra den un sierto region. E aire aki ta sak i komprimí i konsekuentemente e ta kenta i seka tambe. E peso di tur e aire aki ta krea un preshon di aire mas haltu na suela kompará ku bisindario i esei nos ta yama un área di preshon haltu. Típikamente tin tiki nubia i wer seku den regionnan influenshá dor di áreanan di preshon haltu.
Kon nos ta prepará pa ora tin un kalamidat?
Ta rekomendá pueblo pa sigui e boletinnan di Meteo ku hopi atenshon via di medionan di komunikashon (radio, televishon i korantnan) i tambe informashon ku otro instanshanan di gobièrnu ta duna, den kaso ku tin menasa di kalamidat, kousá dor di mal tempu. Ademas di esei, por konsultá website di Servisio Meteorológiko Kòrsou, tambe su página di Facebook i mas aleu tambe e app ku yama “Curaçao Weather.” Ta rekomendá tambe pa konsultá e app di “Directie Risicobeheersing en Rampenbeleid,” ku yama Kalamidat. Den buki di telefon di UTS tambe tin algun página ku hopi informashon útil pa sa kon pa prepará espesialmente den kaso di menasa di orkan.
Kon bin ora pronostiká algu di wer no semper e ta sosodé?
Wer ta un fenómeno di naturalesa i no semper ta posibel pa premirá eksaktamente kiko esaki ta bai hasi den un sierto region. Awendia tin modèlnan di kòmpiuter ku ta krea pronóstiko di por ehèmpel áwaseru (ki ora, unda i kuantu?), direkshon i velosidat di bientu, temperatura, etc. Espesialmente pronóstiko di áwaseru ta un reto grandi den nos klima, ya ku awa no ta kai tur kaminda, debí na e karakter hopi lokal di áwaseru serka nos. Awa ta kai hopi biaha riba laman, sin kai riba (parti di) Kòrsou mes. Konsekuensha ta ku wer ta keda seku kasi tur kaminda.
Kon Meteo ta midi e kantidat di awa ku ta kai?
Ta midi e kantidat di awa ku kai ku un aparato ku yama “regenmeter” na hulandes i “rain gauge” na ingles. Na spañó e aparato aki yama “pluviómetro.” Tin dos manera di midi kantidat di awa ku kai:
a. un sistema antikuá, kaminda ku e awa ku kai ta pasa via di un trèktu bai den un “reservoir”. Na dado momentu (na Kòrsou, esei ta 8’or di mainta) ta basha e awa ku a kai, via di un tubu (tùit) den un glas di midí. Ora ku kaba di basha e awa, ta wak via di e midínan riba e glas kuantu awa a kai.
b. un sistema mas moderno ta midi e awa via di un mekanismo ku parse un wep (na ingles e yama “tipping bucket”). E awa ku kai den e kaso aki tambe ta pasa via di un trèktu bai abou i e ta bai resultá den un opheto ku parse un kuchara. Tin dos di e kucharanan ei na kada banda di e wep. Ora ku a kai un sierto kantidat di awa den un kuchara, e peso di e awa ta pone e kuchara aki sak i e otro ta bini ariba i ta kuminsá fangu e awa ku ta kayendo e or’ei. Asin’ei e proseso ta sigui te ora ku awa stòp di kai. Kada biaha ku un kuchara sak i e otro lanta, un mekanismo ta marka ku a kai por ehèmpel 0.1 mm di áwaseru. Via di un konekshon di kabel òf “wireless” e informashon aki ta bai pa sea un kòmpiuter òf un otro aparato spesial riba sierto distansha, unda por lesa mes ora kuantu awa a kai òf ta kayendo.
Kiko ta un seismograf?
Un seismograf ta un aparato ku ta registrá temblor. Dor ku e aparato aki ta kapas di registrá moveshon di suela na un manera hopi eksakto, Pacific Tsunami Warning Center, ku ta responsabel pa Área di Karibe, lo por hasi uso di e datonan aki pa, den kaso ku tin un temblor fuerte, por determiná si tin posibilidat di tsunami den Área di Karibe. Ku e mesun aparato aki ta posibel pa studia e diferente nivelnan bou di tera.


text:
ORANJESTAD (AAN) – Ex-parlamentario Independiente, Daphne Lejuez, a expresa na prensa, cu e ta hopi gradici tur esnan cu a sostene su persona,
All Stories
ORANJESTAD (AAN) – Diaranzon mainta a tuma lugar den Sala di Parlamento, e otorgamento di e credencialnan di e miembronan di Parlamento cu lo huramenta awe,
ORANJESTAD (AAN) – Hendrik Tevreden, Presidente di e Comision di Onderzoek geloofsbrieven en toelating als leden der Staten, a hiba palabra den Parlamento y a gradici Presidente di Staten mr. Ady Thijsen,
ORANJESTAD (AAN) -- Partido Movimento Electoral di Pueblo (MEP), tabata tin cita cu e Informadornan, Diamars mainta.
Directiva a indica cu: - ORANJESTAD (AAN): DIARIO a ricibi diaranson atardi un comunicado di prensa di parti di partido Accion21.
ORANJESTAD (AAN) -- E lider di fraccion di RED, Ricardo Croes ta sinti su mes honra di a forma parti di Parlamento, durante e periodo 2017-2021.
ORANJESTAD (AAN) – Como Lider di Partido MEP, Evelyn Wever-Croes a menciona cu ya durante e campaña caba, tabata tin indicacion kico ta locual tin den cada partido nobo, cu a saca asiento como resultado di eleccion 2021.
E ta alega entre otro, midimento di poder - ORANJESTAD (AAN): E tension y inestabilidad a sigui crece den e partido politico nobo Accion21.
Partido AVP cu acusacionnan falso y mentiroso contra Libertador Betico Croes y contra Glenbert Croes
ORANJESTAD (AAN): Despues cu comunidad Arubano a ser sacudi na momento cu pa prome biaha den Reino Hulandes un politico corupto cera den KIA,
ORANJESTAD (AAN) -- E lider di Partido MEP, Evelyn Wever-Croes, contestando un pregunta di prensa na su salida despues cu el a reuni cu e Informadornan, a expresa tocante e bishita di señor Knops na Aruba, awe.


text:
Tin ora ta bon pa tin un sparring partner òf manera nos sa yama e hopi bia un coach. Den hopi kaso un coach por yuda bo mira opstákulo | problema ku bo ta frekuentá den bo negoshi ku otro wowo. Esaki ta fasilitá bo traslado di un empresario nobo ku poko eksperensia pa un eksitoso i eksperensia.
Tur empresario mester di un coach na sierto momentonan,sigur ora nan tin ku tuma desishon importante pa krese nan negoshi. Esei ta un manera lihé i fásil pa siña kualke negoshi. Bo ta siña “short cuts” di un persona ku sa un tiki mas ku bo mes, sea dor di eksperensia propio i|òf dor di estudio.
Dor di falta di konosementu òf eksperensia hopi bia nos komo empresario sa tuma desishonnan ku no ta benefisiá e kresementu di un kompania i hopi bia esei ta resultá den pèrdida di tèmpo i tambe plaka. Kada ” set back ” ta nifiká un paso patras i un dos paso mas leu for di bo meta. Pa kis un coach ta algo personal i di konfiansa. Bo mester sinti bo komodo ku e persona i ta sinti di por empresa bo ideanan liber kun’e . Tambe ku coach tin mesun entusiasmo i determiná ku bo mes pa mira bo bai dilanti.
Den ki kaso bo ta buska un coach?
- Ora bo ta sinti bo wanta den bo negoshi òf plannan. ( Un hende ku por yuda bo diskubrí maneranan pa atendé ku e opstákulo òf retonan ku bo ta frekuentá)
- Ora bo mester un hende pa yuda bo tene bo enfoká riba bo metanan ( Un hende ku por yuda bo implementá akshonnan ku intenshon pa logra bo metanan)
- Ora bo mester un dosis di honestidat i mester un hende imparsial pa pensa ku bo riba bo siguiente paso pa evitá bo ta pèrdè tèmpo i plaka. (Kisas bo ke “double check” bo kálkulo di preis òf un strategia ku bo ke implementá )
- Ora bo ta sinti bo falta konosementu riba un area i bo ke pa un hende splika bo kon e kosnan ta hinka den otro relevante pa bo negoshi | situashon
- Ora bo ke haña tips i eksperensia for di bida real aplikabel den bo ambiente di negoshi (i no kos foi buki so)
- Ora ku bo ke aktua mas lihé i redusí bo riesgo di pèrdè sèn innesesario . Un coach por duna bo e trikinan i introdusí bo na eksperto | kontakto ku bo mester mustra bo e pasonan ku bo mester. Pa kiko difísil si por fásil?
- Ora bo ke organisá bo ideanan| instinto|plannan i mester un hende ku ta skucha i yuda bo sali ku un plan fuerte i kla pa ehekutá. Un hende ku por komplementá bo i yuda bo ta ahun mas eksitoso den bo negoshi
Al final bo no tin nada na un coach si bo no ta dispuesto pa traha of invertí lo nesesario pa trese e kambio ku bo ke mira den bo negoshi. Un sita pa spar ku nos ta kosta 75 Nafl. Nos tin pakete di 10 sita di Nafl. 500 tambe ku bo por usa ora bo mester.
Si bo ta kla dispuesto wak for di un otro perspektiva i trese kambio den bo kompania, buk un sita di introdukshon aki http://bit.ly/bokesita .Tags: business coaching business model canvass business strategy coaching curacao


text:
Adventistanan-di Shete dia ta asepta e Beibel komo nan uniko medio di kerensianan fundamental ku mester wòrdu siña, komo e Sagrada Eskritura.
E kerensianan aki, manera e ta poné aki, ta forma e komprendementu di e Iglesia i e ekspreshon di Skritura su siñansa.
Kambionan por wòrdu hasí den reunionnan di Konferensia General ora ku e iglesia ta wòrdu gia pa e Spiritu Santu pa un komprendementu mas kompleto di e Beibel su berdat of pa haña un manera mas mehor pa ekspresa e siñansanan di Dios su Palabra Santu.
28 kreensianan fundamental
1. e skrituranan santu
E Skritura Santu, e Tèstamènt Bieu i Nobo, ta e Palabra di Dios skirbí, duná dor di inspirashon divino atrabes di hòmbernan santu di Dios, kende a papia i skirbi segun nan a ser mové pa e Spiritu Santu. Den e Palabra akí, Dios a duna na hende e sabiduria nesesario pa salbashon. E Skritura Santu ta e revelashon infalibel di Su boluntat. Nan ta e standarte di Su karakter, e tèst di eksperensha, e revelador outoritario di e dòktrina, i e registro konfiabel di e echonan di Dios den historia.
(2 Pedro 1:20, 21; 2 Tim. 3:16, 17; S. 119:105; Prov. 30:5, 6; Isa. 8:20; Huan 17:17; 1 Tes. 2:13; Heb. 4:12.)
2. e trinidat
Tin un Dios: Tata, Yu i Spiritu Santu, un unidat di tres persona ko-etèrno. Dios ta inmortal, Todopoderoso, Omnisapiente di tur kos i Omnipresente. E ta infinito i mas ku komprondementu humano, atrabes di Su mes revelashon. E ta digno di nos alabansa, adorashon i di e sirbishi di henter kreashon pa semper.
(Deut. 6:4; Mat. 28:19; 2 Kor. 13:14; Efe. 4:4-6; 1 Pedro 1:2; 1 Tim. 1:17; Rev. 14:7)
3. e tata
Dios e Tata etèrno, e ta e Kreador, Fuente, Sostenedor i Soberano di tur e kreashon. E ta hustu i Santu,< miserikòrdioso i bondadoso, no ta lihé pa rabia i abundante den berdadero amor i fieldat. E kualidatnan i poder ekshibí den e Yu i den e Spiritu Santu ta relevashonnan tambe di e Tata.
(Gén. 1:1; Rev. 4:11; 1 Kor. 15:28; Huan 3:16; 1 Huan 4:8; 1 Tim. 1:17; Eksodo 34:6, 7; Huan 14:9.)
Dios e Yu etèrno a enkarná den Hesu-Kristu. Atrabes di dj'E tur kos a ser kreá, e karakter di Dios a ser revelá, salbashon di humanidat a ser kompletá, i e mundu ta ser husgá. Pa semper un Dios di berdat, El a bira hende, Hesus e Kristu. E tabata konsebí di Spiritu Santu i a nase di birgen Maria. El a biba i eksperenshá tentashon komo un ser humano, pero a duna e hustisia i amor di Dios komo ehèmpel. Dor di Su milagernan El a manifestá e poder di Dios i a ser kategorisá komo e Mesías primintí di Dios. El a sufri i a muri boluntariamente riba un krus pa nos pikánan i na nos lugá, El a resusitá for di morto, i subi den e santuario selestial pa ministrá na nos fabor. E lo bini atrobe den gloria pa e liberashon final di Su pueblo i restourashon di tur kos.
(Huan 1:1-3, 14; Kol. 1:15-19; Huan 10:30; 14:9; Rom. 6:23; 2 Kor. 5:17-19; Huan 5:22; Lukas 1:35; Fil. 2:5-11; Heb. 2:9-18; 1 Kor. 15:3, 4; Heb. 8:1, 2; Huan 14:1-3.)
Dios e Spiritu etèrno tabata aktivo huntu ku e Tata i e Yu na Kreashon, Enkarnashon i Redenshon. El a inspirá e eskritornan di e Skritura. El a yena bida di Kristu ku poder. E ta yama i konvensé sernan humano; i esnan ku responde E ta renobá i transformá nan den e imágen di Dios. Mandá di e Tata i e Yu pa ta semper huntu ku Su yunan, e ta ekstendé donnan spiritual na e Iglesia, ta dun'é poder pa testiguá di Kristu, i den harmonía ku e Skrituranan ku ta guia na tur berdat.
(Gen. 1:1, 2; Lukas 1:35; 4:18; Echonan 10:38; 2 Pedro 1:21; 2 Kor. 3:18; Efe. 4:11, 12; Echonan 1:8; Huan 14:16-18, 26; 15:26, 27; 16:7-13)
Dios ta e kreador di tur kos, i El a revelá den Skritura e registro outéntiko di Su aktividat kreativo. Den seis dia Señor a traha "shelu i tera" i tur kriatura bibiente riba tera, i El a sosegá riba e di Shete Dia riba e último dia di siman. Asina ta ku El a establesé e Sabat komo un memorial perpétuo di a kompletá Su trabou kreativo. E promé hòmber i muhé tabata trahá den e imágen di Dios pa koroná e obra di Kreashon, a haña dominio riba mundu, i a duna nan e responsabilidat pa kuida p'é. Ora e mundu tabata kla, e tabata "masha bon" e gloria di Dios a deklará.
(Gén. 1; 2; Eks. 20:8-11; Ps. 19:1-6; 33:6, 9; 104; Heb. 11:3.)
Hòmber i muhé a ser traha den e imágen di Dios ku individualidat, ku poder i libertat pa pensa i hasi. Siendo kreá komo sernan liber, kada unu ta un unidat indivisibel di kurpa, mente i spiritu, dependiendo riba Dios pa bida, rosea i tur otro kos. Ora nos promé parientenan a desobedesé Dios, nan a ninga nan dependensia riba dj'E i a kai for di nan posishon haltu bou di Dios. E imágen di Dios den nan tabata mará i nan a bira suheto na morto. Nan desendientenan a kompartí e naturalesa kaí i su konsekuenshanan.Nan ta nase ku debilidat i ku tendensia pa hasi maldat. Pero Dios den Kristu a rekonsiliá Su mes ku e mundu i pa medio di Su Spiritu a restorá mortalnan penitente na e imágen di nan Hasidó. Kreá pa e gloria di Dios, nan ta yamá pa stim'E i un stima un otro, i pa kuida nan medio ambiente.
(Gén. 1:26-28; 2:7; Ps. 8:4-8; Echonan 17:24-28; Gén. 3; Ps. 51:5; Rom. 5:12-17; 2 Kor. 5:19, 20; Ps. 51:10; 1 Huan 4:7, 8, 11, 20; Gén. 2:15.)
Henter humanidat awor ta involví den un gran kontroversia entre Kristu i Satanas rel ashoná ku e karakter di Dios. Su lei i Su soberanidat riba e univèrso. E konflikto akí a originá den shelu ora un ser kreá, endusí pa su libertat pa skohe eksaltashon propio i a bira Satanas, Dios su atversario a guia un porshon di angelnan den un rebelion. El a introdusí e spiritu di rebelion riba mundu ora el a guia Adam i Eva den piká. E piká humano akí a resultá den destorshon di e imágen di Dios den humanidat, desòrdu di e mundu kreá, i su eventual devastashon den tempu di diluvio universal. Opservá pa henter e kreashon, e mundu akí a bira área di konflikto univèrsal, den kua e Dios di amor lo ser ultimadamente vindiká. Pa yuda Su pueblo den e kontroversia akí, Kristu a manda e Spiritu Santu i e angelnan fiel pa guia, protehá i sostené nan den e kaminda di Salbashon.
(Rev. 12:4-9; Isa. 14:12-14; Eze. 28:12-18; Gèn. 3; Rom. 1:19-32; 5:12-21; 8:19-22; Gèn. 6-8; 2 Pedro 3:6; 1 Kor. 4:9; Heb. 1:14.)Rom.1:19-32; 5:12-21; 8:19-22; Gen.6-8; 2 Pedro 3:6; 1 Kor.4:9; Heb.1:14.]
Kristu su bida pèrfekto di obedensia na e boluntat di Dios, Su sufrimentu, morto i resurèkshon, a proveé e úniko medio di ekspiashon pa piká humano, p'asina esnan ku pa medio di fe aseptá e ekspiashon aki por haña bida etèrno, i henter kreashon por komprondé mihó e amor santu i infinito di e Kreador. E ungimentu pèrfekto akí ta vindiká e hustisia di e lei di Dios i e grasia di Su karakter, pasóbra nan tur dos ta kondená piká i ta proveé pordon pa esakí. E morto di Kristu ta supstituto, ekspiatorio, rekonsiliador i transformador. E resurèkshon di Kristu ta proklamá Dios Su triunfo riba e forsanan di maldat, i pa esnan ku aseptá e ekspiashon akí ta sigurá nan viktoria final riba piká i morto. E ta deklará ku Hesu-Kristu ta Señor, dilanti kua tur rudia den shelu i tera lo dobla.
(Huan 3:16; Isa. 53; 1 Pedro 2:21, 22; 1 Kor. 15:3, 4, 20-22; 2 Kor. 5:14, 15, 19-21; Rom. 1:4; 3:25; 4:25; 8:3, 4; 1 Huan 2:2; 4:10; Kol. 2:15; Fil. 2:6-11.)
Den amor i grasia infinito Dios a traha Kristu, Kende no a konosé piká, pero a bira piká pa nos, asina ku den dj'E nos por risibí e hustisia di Dios. Guiá pa e Spiritu Santu nos ta sinti e nesesidat, i e konosementu di nos pekaminosidat, ta arepentí di nos transgreshonnan i ta ehersé fe den Hesus komo Señor i Kristu, komo e Supstituto i Ehèmpel. E fe aki den kual nos ta risibí salbashon, ta bini pa medio di e poder divino di e Palabra i e ta e don di e grasia di Dios. Pa medio di Kristu nos ta hustifiká, adaptá komo yunan hòmber i muhé di Dios, i liberá for di e esklabitut di piká. Pa medio di e Spiritu nos ta nase di nobo i ta santifiká; e Spiritu ta renobá nos mente, e ta skirbi e lei di e amor di Dios den nos kurason, i na nos ta ser duná e poder pa biba un bida santu. Uniendo ku n'E nos ta bira herederonan di e naturalesa divino i awor ta haña e siguransa di salbashon i di huisio.
(2 Kor. 5:17-21; Huan 3:16; Gal. 1:4; 4:4-7; Tito 3:3-7; Huan 16:8; Gal. 3:13, 14; 1 Pedro 2:21, 22; Rom. 10:17; Lukas 17:5; Marko 9:23, 24; Efe. 2:5-10; Rom. 3:21-26; Kol. 1:13, 14; Rom. 8:14-17; Gal. 3:26; Huan 3:3-8; 1 Pedro 1:23; Rom. 12:2; Heb. 8:7-12; Eze. 36:25-27; 2 Pedro 1:3, 4; Rom. 8:1-4; 5:6-10.)
Hesus a triunfá riba e forsanan di maldat dor di su morto na krus. Esun ku a dominá e spiritunan demoniáko durante su ministerio terenal, El a kibra nan poder i El a sigurá nan destrukshon pa semper. E viktoria di Hesus ta duna nos e viktoria riba e forsanan maligno ku ta buska ahinda pa kontrolá nos, i E ta pèrmiti nos anda ku e pas, goso i sertesa di su amor. E Spiritu Santu awor ta mora den nos i ta duna nos e poder. Dor di ta kontinuamente komprometí ku Hesus komo nos Señor i Salbador, nos ta liber di nos karganan ku nos a kometé den pasado. Nos no ta mora mas den tinieblanan, ni den e temor di e podernan maligno, ni den ignoransia, ni den falta di sentido pa e manéra antiguo ku nos tabata biba. Den e libertat nobo akí den Hesus, nos ta wòrdu invitá pa desaroyá nos mes den e semehansa di su karakter; den komunion kun'É tur dia dor di orashon, alimentashon di Su palabra, meditando riba Dje i Su providensia, entonando alabansanan den Su nòmber, reuniendo pa ador'É i pa partisipá den e mishon di e iglesia. Dor di rondoná nos mes den servisio amante i testifikando na esnan ku ta rònt di nos, e presensia konstante di Hesus pa medio di e Spiritu Santu, ta transformá kada momentu i kada trabou den un eksperensia spiritual.
(Sal. 1: 1, 2; 23: 4; 77: 11, 12; Kol. 1: 13, 14; 2: 6, 14, 15; Luk. 10: 17-20; Efe. 5: 19, 20; 6:12-18; 1 Tes. 5: 23; 2 Ped. 2: 9; 3: 18; 2 Kor. 3:17, 18; Fil. 3: 7-14; 1 Tes. 5:16-18; Mat. 20: 25-28; Juan 20:21; Gal. 5: 22-25; Rom. 8: 38, 39; 1 Juan 4: 4; 68 Heb. 10: 25).
E Iglesia ta e komunidat di kreyentenan ku ta kere i ta konfesá Hesu-Kristu komo Señor i Salbador. Den kontinuidat ku e pueblo di Dios di tempu di Tèstamènt Bieu, nos ta yamá for di e mundu; i nos ta uni huntu pa adorá, pa kompañerismo, pa instrukshon di e Palabra, pa selebrashon di e Sena di Señor, pa servisio na henter humanidat, i na henter mundu pa proklamashon di e evangelio. E iglesia ta haña su outoridat for di Kristu, Kende ta e Palabra enkarná, i for di e Skrituranan, kua ta e Palabra skirbi. E Iglesia ta e famia di Dios; adoptá p'E komo yunan, su miembronan ta biba a base di e pakto nobo. E Iglesia ta e kurpa di Kristu, un komunidat di fe den kual Kristu Mes ta e kabes. E Iglesia ta e brùit pa kua Kristu a muri pa e santifik'é i limpi'é. Na Su regreso ku tròmpèt, E lo present'é na su Mes komo un Iglesia glorioso, e fielnan di tur edat, i ku Su sanger, e lo no tin mancha ni ploi, pero lo ta santu i sin kulpa.
(Gén. 12:3; Echonan 7:38; Efe. 4:11-15; 3:8-11; Mat. 28:19, 20; 16:13-20; 18:18; Efe. 2:19-22; 1:22, 23; 5:23-27; Kol. 1:17, 18.)
E iglesia universal ta komponé di tur esnan ku realmente ta kere den Kristu, pero durante e último dianan lo tin un tempu di apostasía universal, un remanénte lo ser yamá afó pa warda e mandamentunan di Dios i tin e fe di Hesus. E remanénte akí lo anunsiá e ora di huisio, proklamá salbashon pa medio di Kristu, i e heraldonan akí lo aproksimá Su segunda binida. E proklamashon akí ta simbolisá pa e mensahe di e tres angelnan di Revelashon 14; i e ta koínsidí ku e trabou di huisio den shelu i ta resultá den un trabou di arepentimentu i reforma riba tera. Kada kreyente ta yamá pa tin un parti personal den e tèstimonionan universal.
(Rev. 12:17; 14:6-12; 18:1-4; 2 Kor. 5:10; Hudas 3, 14; 1 Pedro 1:16-19; 2 Pedro 3:10-14; Rev. 21:1-14.)
E iglesia ta un kurpa komo miembronan, yamá for di tur nashon, tribu, lenga i pueblo. Den Kristu nos ta kriaturanan nobo; no tin distinshon di rasa, kultura, edukashon i nashonalidat, i diferensha entre superior i inferior, riku i pober, hòmber i muhé, esakínan no mester ta visibel entre nos. Nos tur ta igual den Kristu, Kende pa un Spiritu a uni nos den un kompañerismo ku n'E i unu ku otro, nos mester sirbi i ta sirbi sin parsialidat òf reserva. Atrabes di e revelashon di Hesu-Kristu den e Skrituranan, nos ta kompartí e mésun fe i speransa, i ta sali pa kompartí un tèstimonio na tur. E unidat akí tin su fuente den e unidat di un solo Dios, kende a adoptá nos komo Su yunan.
(Rom. 12:4, 5; 1 Kor. 12:12-14; Mat. 28:19, 20; S. 133:1; 2 Kor. 5:16, 17; Echonan 17:26, 27; Gal. 3:27, 29; Kol. 3:10-15; Efe. 4:14-16; 4:1-6; Huan 17:20-23.)
Pa medio di boutismo nos ta konfesá nos fe den e morto i resurèkshon di Hesu-Kristu, i ta tèstifiká di e morto pa piká i di nos propósito pa kana den nobedat di bida. Ke mèn nos a konfirmá Kristu komo nos Señor i Salbador, bira Su pueblo, i ta risibí komo miembro pa Su iglesia. Boutismo ta e símbolo di nos union ku Kristu, e pordon di nos pikánan, i e risibimentu di e Spiritu Santu. Ta ser imergí den awa despues di un afirmashon kontingente di nos fe den Hesus i evidensia di nos arepentimentu di nos piká despues di a sigui instrukshonnan den e Skritura Santu i aseptashon di su siñansanan.
(Rom. 6:1-6; Kol. 2:12, 13; Echonan 16:30-33; 22:16; 2:38; Mat. 28:19, 20.)
E sena di Senor ta un partisipashon den e emblema di e kurpa i sanger di Hesus komo un ekspreshon di fe den dj'E, komo nos Señor i Salbador. Den e eksperensha akí di komunion, Kristu ta presente pa topa i fortalesé Su pueblo. Manéra nos ta partisipá gososamente, nos ta proklamá e morto di Señor te ora E bini atrobe. Preparashon pa e Sena di Señor ta inkluí eksaminashon propio, arepentimentu, i konfeshon. E Maestro a ordená e sirbishi di labamentu di pia pa duna nifikashon na e limpiamentu di nobo, pa ekspresá e boluntat pa un sirbi otro den humildat manéra Kristu a hasi, i pa uni nos kurasonnan den amor. E sirbishi di komunion ta habrí pa tur ku ta kere den Kristianismo.
(1 Kor. 10:16, 17; 11:23-30; Mat. 26:17-30; Rev. 3:20; Huan 6:48-63; 13:1-17.)
Dios a deramá Su donnan spiritual riba tur miembro di Su Iglesia den tur edat, den kua kada miembro lo ta empleá den ministerio di amor na bienestar di e Iglesia i di humanidat. E agensia di e Spiritu Santu, Kende su aporte na kada miembro ta manéra E ke, ta duna donnan ku ta proveé habilidatnan i e ministerionan nesesario pa e Iglesia por kumpli ku e funshonnan divinamente ordená. Di akuerdo ku Skritura, e donnan akí ta inkluí tal ministerionan manéra fe, sanashon, profesía, proklamashon, enseñansa, atministrashon, rekonsiliashon, kompashon, i servisio di sakrifisio propio i benevolensia pa yudansa i enkurashamentu di hende. Algun miembro ta yamá di Dios i ta ungí pa e Spiritu pa funshonnan rekonosé pa e Iglesia pa kua asuntunan pastoral, evangelístiko, apostóliko, i ministerionan di enseñansa partikular espesialmente ora tin mester di miembronan ekipá pa servisio pa edifiká e iglesia na madures spiritual, i pa enfoká unidat den fe i konosementu di Dios. Ora miembronan empleá e donnan spiritual akí komo mayordomonan fiel di Dios su grasia variá, e Iglesia ta ser protehá for di influenshanan destruktivo di dòktrinanan falsu, nan lo krese ku un kresementu ku lo ta di Dios, i ta edifiká den fe i amor.
(Rom. 12:4-8; 1 Kor. 12:9-11, 27, 28; Efe. 4:8, 11-16; Echonan 6:1-7; 1 Tim. 3:1-13; 1 Pedro 4:10, 11.)
Un di e donnan di Spiritu Santu ta Profesía. Esakí ta un marka di identifikashon di e Iglesia remanénte i tabata manifestá na Elena G. White. Segun e mensahero di Dios, su eskritonan ta un fuente di outoridat di e berdat kontinuo kua ta proveé konfortamentu pa e Iglesia, guiansa, instrukshon, i korekshon. E ta aklará ku e Beibel ta e standarte pa kua tur siñansa i eksperensha mester ser pone na prueba.
(Joel 2:28, 29; Echonan 2:14-21; Heb. 1:1-3; Rev. 12:17; 19:10.)
E gran prinsipio di e lei di Dios ta enbolbí den e Dies Mandamentunan i ta duná komo ehèmpel den e bida di Kristu. Nan ta ekspresá e amor di Dios, Su boluntat, i Su propósito pa e kondukta humano i su rel ashon ta uni tur hende di tur edat. E preseptonan akí ta basá riba e pakto ku Dios a hasi ku Su pueblo i e standarte di e huisio di Dios. Atrabes di e agensia di e Spiritu Santu nan ta saka piká i ta spièrta e sentido di e nesesidat di un Salbador. Salbashon lo ta kompletamente pa grasia i no pa obra, pero su fruta ta obedensia na e Mandamentunan. E obedensia akí ta desaroyá e karakter Kristian i ta resultá komo un sentido di bienestar. E ta un evidensia di nos amor pa Señor i nos preokupashon pa nos semehantenan. Obedensia pa fe ta mustra e poder di Kristu pa transformá bida, i p'esei ta fortifiká e testimonio Kristian.
(Eks. 20:1-17; S. 40:7, 8; Mat. 22:36-40; Deut. 28:1-14; Mat. 5:17-20; Heb. 8:8-10; Huan 15:7-10; Efe. 2:8-10; 1 Huan 5:3; Rom. 8:3, 4; Ps. 19:7-14.)
E Kreador benefisiente, despues di seis dia di Kreashon, a sosegá riba e di shete dia i a instituí e Sabat pa tur hende komo un memorial di e Kreashon. E di kuater mandamentu di Dios su lei inkambiabel ku ta rekerí e opservansha di e di shete dia akí komo e dia di sosiegu, di adorashon, i ministerionan den harmonía ku e enseñansa i práktika di Hesus, e Señor di Sabat. E Sabat ta un dia di komunion i di delisia ku Dios i unu ku otro. E ta e símbolo di nos redenshon den Kristu, un señal di nos santifikashon, un toke di elegansha, i e muestra di e futuro etèrno di e reino di Dios. E Sabat ta un señal perpetuo di Su pakto etèrno entre E i su pueblo. Opservansha gososo di e oranan sagrado di anochi pa anochi, di bahada di solo te bahada di solo, ta un selebrashon di un Dios i di aktonan redentivo.
(Gén. 2:1-3; Eks. 20:8-11; Lukas 4:16; Isa. 56:5, 6; 58:13, 14; Mat. 12:1-12; Ex. 31:13-17; Eze. 20:12, 20; Deut. 5:12-15; Heb. 4:1-11; Lev. 23:32; Marko 1:32.)
Nos ta mayordomonan di Dios, konfiá p'E ku tempu i oportunidatnan, habilidatnan i poseshonnan, bendishonnan di tera atrabes di DjE i Su rekursonan. Nos ta responsabel Su dilanti pa e uzo apropiá di esakínan. Nos ta rekonosé Dios komo doño dor di duna un servisio fiel na dj'E i na nos próhimo, i dor di debolbé nos diesmo i ofrenda pa proklamashon di e evangelio i sostenementu i kresementu di Su iglesia. Mayordomía ta un privilegio duná na nos dor di Dios pa nos nutrishon den amor i viktoria riba egoísmo i kodisia. E mayordomo ta regosihá di e bendishonnan ku ta bini komo resultado di su fieldat.
(Gén. 1:26-28; 2:15; 1 Kron. 29:14; Hageo 1:3-11; Mal. 3:8-12; 1 Kor. 9:9-14; Mat. 23:23; 2 Kor. 8:1-15; Rom. 15:26, 27.)
Nos ta yamá pa ta hendenan Kristian ku ta pensa, sinti i aktua den harmonía ku e prinsipionan di shelu. Pa e Spiritu por rekreá den nos e karakter di nos Señor, nos ta enbolbi nos mes den e kosnan ku lo produsí e puresa ku Kristu ta ofresé, salú, i goso den nos bida. Esakí ta nifiká ku nos enbolbimentu i nos dibertishon mester kuadra ku e standartenan haltu ku e smaak i bunitesa Kristian. Mientras nos ta rekonosé diferenshanan kultural, nos bistí mester ta simpel, modesto i limpi, representando esnan ku tin e berdadero bunitesa ku no ta konsistí di adòrno eksterno, pero ta dòrna nos mes ku e bunitesa ku no ta peresé di gentilesa i di un spiritu trankil. E ta nifiká tambe ku pasóbra nos kurpa ta e tèmpel di Spiritu Santu, nos mester kuida p'e inteligentemente. Huntu ku ehèrsisio adekuá i sosiegu, nos ta adoptá e dieta di mas saludabel posibel i ta apstené di kumindanan impuru ku ta identifiká den Skritura. Siendo ku bibidanan alkohóliko, tabako i uzo iresponsabel di droganan i narkótikonan ta dañino pa nos kurpa, nos ta apstené di nan. Na lugá di esei nos ta enbolbi den kualke otro aktividat ku ta trese nos pensamentu i kurpa den e disiplína di Kristu, kende ta hasi nos kompleto, duna nos goso i kosnan bon.
(Rom. 12:1, 2; 1 Juan 2:6; Efe. 5:1-21; Fil. 4:8; 2 Kor. 10:5; 6:14-7:1; 1 Pedro 3:1-4; 1 Kor. 6:19, 20; 10:31; Lev. 11:1-47; 3 Huan 2)
Matrimonio a ser divinamente establesé na Eden i afirmá pa Hesus pa ta e union di bida largu, entre un hòmber i un muhé ku ta den un rel ashon amoroso. Pa e Kristian matrimonio ta un pakto hasí na Dios i tambe na su pareha, i mester ser hasí solamente pa dos hende ku ta kompartí e mésun fe. Amor mutuo, honor, rèspèt i responsabilidat mester ta e fábrika di e rel ashon akí, ku mester reflehá amor, santidat, aserkamentu, meskos ku e permanénsia di relashon ku ta èksistí entre Kristu i Su Iglesia. Rel ashoná ku divorsio, Hesus a siña ku e persona ku divorsiá for di su esposo, eksepto di fornikashon, i kasa ku un otro, ta kometé adulterio. Maske ku tin algun rel ashonnan familiar ku ta kai chikí for di e ideal akí, parehanan kasá kende a hasi un pakto kompleto un na otro den Kristu mester atkerí unidat amoroso atrabes di e guiansa di e Spiritu i nutrí pa e Iglesia. Dios a bendishoná e famia i ta e intenshon pa su miembronan yuda otro pa yega na total madures. Mayornan mester eduká nan yunan ku amor i obedensha na Dios. Pa nan ehèmpel i palabra, nan mester siña nan ku Kristu ta un disiplinador amoroso, semper tierno i kuidando, Kende ke pa nan bira miembronan di Su kurpa, e famia di Dios. Oumentando aserkamentu familiar ta un di e puntonan importante di e mensahe di e evangelio final.
(Gén. 2:18-25; Mat. 19:3-9; Juan 2:1-11; 2 Kor. 6:14; Efe. 5:21-33; Mat. 5:31, 32; Marko 10:11, 12; Lukas 16:18; 1 Kor. 7:10, 11; Eksodo. 20:12; Efe. 6:1-4; Deut. 6:5-9; Prov. 22:6; Mal. 4:5, 6.)
Tin un santuario na shelu, e berdadero tabernakel kende Señor a stablesé i no hende. Den Dje Kristu ta ministrá na nos fabor, hasiendo posibel na kreyentenan e benefisio di Su sakrifisio ekspiatorio ofresé un biaha na tur riba e krus. El a ser inougurá komo nos gran Sumo Saserdote i a kuminsá su ministerio intersesorio na tempu di Su asenshon. Na 1844, na fin di e periodo profétiko di 2300 dia, El a drenta den e segundo i último fase di Su ministerio ekspiatorio. Ta un trabou di huisio investigador ku ta e parti di e disposishon pa kaba ku tur piká, tipifiká pa limpiamentu di e santuario Hebreo riba e Dia di Ekspiashon. Den e servisio típiko akí e santuario ta wòrdu hasí limpi ku e sanger di animalnan sakrifiká, pero e kosnan selestial ta ser purifiká ku e sakrifisio perfekto di e sanger di Hesus. E huisio investigador ta revelá na e inteligensha selestial ku entre e mortonan tin esnan ku ta drumi den Kristu i tur esnan promé 72 ku esei, den Dje, ta bira digno pa tuma parti na e promé resurèkshon. E ta manifestá tambe ku entre e bibunan ku ta uní den Kristu, ku ta warda e mandamentunan di Dios i tin e fe di Hesus, i ta den Dje, i p'esei, nan ta kla pa wòrdu trasladá pa Su reino etèrno. E huisio akí ta vindiká e hustisia di Dios na salba tur esnan ku ta kere den Hesus. E ta deklará ku esnan ku a keda fiel na Dios lo drenta e reino. Ora e ministerio di Kristu ta kaba einan, esei lo marka e siere di e probashon humano promé ku e Segunda Binida di Kristu.
(Heb. 8:1-5; 4:14-16; 9:11-28; 10:19-22; 1:3; 2:16, 17; Dan. 7:9-27; 8:13, 14; 9:24-27; Num. 14:34; Eze. 4:6; Lev. 16; Rev. 14:6, 7; 20:12; 14:12; 22:12.)
E Segunda binida di Kristu ta e speransa bendito di e iglesia, e gran klimaks di e evangelio. E binida di e Salbador lo ta literal, personal, visibel i universal. Ora E regresá, e morto hustunan lo resusitá, i huntu ku e hustunan ku ta na bida nan lo ser glorifiká i hibá shelu, pero e inhustunan lo muri. Mayoria di e liñanan di profesia kasi tur a kumpli, huntu ku e kondishon presente di e mundu, ta indiká ku e binida di Kristu ta inminente. E tempu di e evento akí no a ser revelá, i p'esei nos ta ser atvertí pa ta kla tur momentu.
(Tito 2:13; Heb. 9:28; Juan 14:1-3; Echonan 1:9-11; Mat. 24:14; Rev. 1:7; Mat. 24:43, 44; 1 Tes. 4:13-18; 1 Kor. 15:51-54; 2 Tes. 1:7-10; 2:8; Rev. 14:14-20; 19:11-21; Mat. 24; Marko 13; Lukas 21; 2 Tim. 3:1-5; 1 Tes. 5:1-6.
Pago di piká ta morto. Pero Dios, Kende ta inmortal, lo duna bida etèrno na Su redimínan. Te e dia ei morto lo ta un estado inkonsiente pa tur hende. Ora Kristu, Kende ta nos bida, lo aparesé, e hustunan resusitá i e hustunan ku ta na bida lo transformá i lo ser tumá den altura pa kontra ku nan Señor. E segundo resurèkshon di e malbadonan, lo tuma lugar mil aña despues.
(Rom. 6:23; 1 Tim. 6:15, 16; Ekl. 9:5, 6; S. 146:3, 4; Juan 11:11-14; Kol. 3:4; 1 Kor. 15:51-54; 1 Tes. 4:13-17; Juan 5:28, 29; Rev. 20:1-10.)
E milenio ta mil aña di reinado ku Kristu i Su santunan den shelu entre e promé i e segundo resurèkshon. Durante e tempu akí e malbadonan ku ta morto lo ser husgá, e tera lo ta práktikamente desolá, sin ningun habitante humano, pero okupá pa Satanas i su angelnan. Na fin Kristu i Su santunan i e Stat Santu lo baha por di shelu na tera. E inhustunan morto e ora ei lo resusitá, i huntu ku Satanas i su angelnan nan lo rondoná e stat, pero kandel a ta baha for di Dios i lo destruí nan i purifiká e tera. E universo lo ta liber e ora ei di piká i di pekadornan pa semper.
(Rev. 20; 1 Kor. 6:2, 3; Jer. 4:23-26; Rev. 21:1-5; Mal. 4:1; Eze. 28:18, 19.)
Den e tera nobo, den kua e hustunan lo biba, Dios lo proveé un kas etèrno pa e redimínan i e medio ambiente perfekto pa bida etèrno, amor, goso i di siñansa den Su presensia. Pasóbra einan Dios mes lo biba huntu ku Su pueblo, i lo no tin sufrimentu ni morto mas, tur a pasa. E gran kontroversia a kaba, i piká lo no èksistí mas. Tur kos, esnan yen di bida i esnan ku no ta move, lo deklará ku Dios ta amor, i ku E lo reina pa semper. Amèn.
(2 Pedro 3:13; Isa. 35; 65:17-25; Mat. 5:5; Rev. 21:1-7; 22:1-5; 11:15.)


text: Dos aña i mei pasa partido Movementu Solushon Isla promé ku elekshon di 2009 e partido a habri un sede den e Bario di Marchena i Wishi pa a mira i sinti kiko ta e molèster nan ku e habitantenan den e bario nan aki ta pasa ora tin mal oló i tambe e rut ku ta kai den e bario nan aki.Tur trabou i reunion nan di partido MSI i tambe otro asuntunan ku tin di hasi ku pueblo di Korsou ta sosodé den e sede. E delaster trabou ku a kaba di sosodé ta e Kompetensia di potrèt di “Isla in het vizier ” ku tabata un kompetensia ku un masha bon resultado.Djamars anochi 20 di mart 2012 pa mitar di ocho anochi mi a bai den e sede i pa mi sorpresa mi a konstatá ku e porta dilanti di e sede situá na Schottegatwegwest no. 10 a a haya bishita di ladron ku a bai ku e kosnan di mas balor ku tabatin den e sede, i nan a habri tur lachi di e file kast. Nan a kita e kandal di e hekwerk i habri e porta dilanti i nan a bai ku:a. E komputer, keyboard di e sede, telefon, un routerb.Cable extention di e komputer, Dsl di uts.c. Projectie tafel, un mesa chikitu. un radiod. Un koeler riba wiel, Un frishidair chikitu,E. Electrische ketel, un. baki di sushi.Ta un tristesa, pasombra e sede aki tabata sirbi pa dos aña i mei , pa muchanan i hendenan grandi sin Internet tabata usa e sitio aki pa traha na lès, òf trabou.Pa MSI ta un sla duru pasombra ta hopi sakrifisio a wòrdu hasi, pa drecha e lugá, planta su matanan i ku awor ta tin ku eksperensia ku no ta balorá e trabou nan aki. Si tin hende ku por duna informashon riba e kiebro aki . Por fabor yamá 523 1930. Nos ta konsiderá e kos aki un sla duru pa MSI ku ta lucha tur dia pa tene kabes riba awa.Movementu Solushon Isla.Tel. 523193026 -3-2012 korsou.


text:
Diamars mainta a tuma luga e ceremonia pa apertura di Aña Parlamentario nobo 2021-2022 camidna manera ta tradicional, Gobernado a hiba su discurso, cual manera ta conoci ta un mensahe prepara pa gobierno pa e ocasion aki.
Un mensahe cu lider di fraccion di AVP den Parlamento, Mike Eman, a considera un mensahe di gobierno cu ta hopi distancia for di e realidad penoso cu pueblo di Aruba ta bibando aden pa algun tempo caba.
“Si mira cu Gobernado a haci un presentacion di parti di gobierno cu a dura casi mey ora y e palabra probresa no a caym ni un solo bes, un situacion cu nos a encontra den casnan rond Aruba, den barionan.
Casnan cu mi persona a bishita caminda tin hendenan sin trabou, desempleado, necesidadnan grandi den nos comunidad, caminda mas di 30% di esunnan cu a wordo intrevista dor di Banco Central, a bisa cu pa pone man riba mes den nan cas, nan mester di asistencia di Cruz Cora entre otro.
Mas di 50% di esunnan cu a wordo entrevista, a bisa cu nan tin un inkietud grandi pa cu nan entrada pa e lunanan dilanti, pues un inkietud pa e situacion real social economico di nos pais cu ta wordo totalmente ignora dor di gobierno.
Ora cu mira tambe den henter e presentacion aki, ta papia di democracia y un di e eleccionnan cu a laga mas duda atras den historia di Aruba, ta e eleccion cu nos a caba di pasa aden.
Nunca antes tabatin den nos comunidad, tanto duda pa cu nos democracia, pa nos proceso electoral cu e eleccion cu a pasa,
El a cuminsa cu insistencia di gobierno pa digitalisa e proceso electoral cu a wordo rechasa dor di pueblo y finalmente no a sigui cune, despues e atentado riba nos democracia pa kita di partidonan politico e control na e urnaann electoral, kitandonan e derecho di tin e ‘kiesregister’ cu cual bo por controla e proceso electoral y tur esaki a culmina den un eleccion cu no a wordo controla.
Ora cu a bay busca e posibilidad di un reconteo, gobierno a scohe pa destrui e ‘stembiljetten’ cu pa ora partido AVP por a bay den e proceso di un apelacion, esaki a wordo haci imposibel pa motibo cu a destrui den oranan di anochi, den scuridad en todo caso, pa falta di transparencia, a destrui e stembiljetten.
Esaki naturalmente a laga un inkietud hopi hopi grandi atras y finalmente mester bisa cu den henter e presentacion aki, ningun momento a bin padilanti e hecho cu Aruba ta mara na un Landenpakket cu dentro di poco ta bay cuminsa e discusion riba e introduccion di un BTW di 12.5% ariba e BBO, ya cu e BBO lo no kita y lo tin tambe na mes momento cambionan di leynan laboral caminda ta habri posibilidad pa ‘hire and fire.’
Pues trahadonan por wordo kita sin mas for di trabou y tambe e posibilidad pa haci contractnan cortico, cu tur ta forma parti di e cambionan laboral cu lo wordo introduci dentro di poco.
Pues un inkietud hopi hopi grandi den nos comunidad, pobresa y inkietud pa cu democraci, inkietud pa cu institutonan y nunca antes nos a conoce un periodo caminda cu tanto duda tin si e institucionan di mas importante di nos pais, ta wordo influencia politicamente.
Esaki naturalmente ta crea un incertidumbre, un proceso electoral cu a cana cu hopi duda, institutonan caminda nos comunidad tin un temor grandi cu nan ta wordo influencia politicamente y e dolor di mas grandi di e pais aki, cu ta e pobresa no ta haya atencion di gobierno, caminda esaki no a ni wordo menciona den un discurso di mey ora cu gobierno a presenta como parti di e plan pa e proximi aña Parlamentario.
Un situacion cu ta mustra cu e dolornan di mas grandi den e pais aki, cu nos a mira den miles di cas rond Aruba cu nos a bishita, hendenan cu ta cuminsa bandona e pais, gobierno no tin ningun atencion pa e situacionnan sumamente delicado aki,” lider di fraccion di AVP, Mike Eman a declara.


text:
ORANJESTAD – Durante rueda di prensa di Gobierno di Aruba, Minister di Husticia y Asuntonan Social Sr. Rocco Tjon, a elabora riba e siguridad na nos frontera, como resultado di e sucedido den fin di siman, caminda a intercepta un boto local cu substancianan ilicito y arma di candela ilegal.
Manera ta conoci diadomingo mainta, Kustwacht Aruba a intercepta un boto local, durante e accion aki, nan a constata un cantidad basta grandi di droga y arma di candela ilegal. E sucedido aki ta accentua e importancia cu mester tin pa e topico aki. Pa e motibo aki, Ministerio di Husticia y Asuntonan Social ta tene reunionnan strategico cu cada departamento cu ta encarga cu siguridad na nos frontera. Ta trata di e “strategisch grens overleg” caminda ta haci uso di e reunionnan aki pa delinea procesonan. E caso specifico aki ta demostra un bes mas e importancia di tecnologia pa pais Aruba. Bisando esaki, Minister Tjon a anuncia cu e di tercer radar ya caba a wordo adkiri, y lo wordo manda pa Aruba dentro di poco, pa asina por tin un radar extra. Na mes momento, ta trahando riba proceduranan pa por adkiri un di cuater radar pa asina por percura cu mas y mas e siguridad na nos frontera por wordo eleva.
Banda di esaki, tin diferente proyectonan andando pa loke ta e “plan van aanpak” di e “versterking grensveiligheid” den colaboracion cu Hulanda, caminda no ta enfoca solamente riba e parti tecnologico pero tambe ta enfoca riba e parti di procesonan y investigacionnan, cual ta un parti hopi importante.
Por ultimo, e mandatario a splica cu e caso specifico aki ta den man di e unidad di crimen organisa caba, pa asina e investigacion por cana su caminda segun proceduranan stipula y asina determina kico ta e netwerk akinan na Aruba cu ta facilita esnan cu ta comete e acto aki. Pues, den cuadro di e investigacion cu ta andando, minister Tjon a manda palabranan di elogio na henter e personal di Kustwacht cu a percura pa esaki por tawata posibel.


text:
Diaranzon 24 di November 2021, durante un conferencia di prensaMinister Ursell Arends a elabora riba situacion di nos medio ambiente na Aruba. Te ainda no ta tur hende ta compronde e seriedaddi e situacion di nos medio ambiente y e impacto cu esaki por tin pa nos Pais, nos hendenan y nos turismo.
Desde 2018 como politico sr. Arends ta bin ta señala cu nos RWZI- Bubaliplas ta un “timebomb” tanto pa nos hendenan como nos bishitantentenan. Ja den 2019 tin estudionan haci riba peticion di DNM, door di expertonan riba e tereno. E resultadonan aki ta compila den raportnan cu ta indica cu e bida maritimo den awanan di Aruba ta aden ta den estado critico y cu e calidad di nos awanan di lama ta empeorando.
Tanto RWZI na Bubali y e dump di Parkietenbos ta sigi causo impacto negativo den nos lama y ya caba a afecta nos coralnan cu awor ta cubri solamente 6% di suelo di lama envez di un nivel sano di 40%, cual ta e standard den nos regio.
Nos medio ambiente ta afecta directamente nos unico pilar economico e ta di suma importancia pa actua rapido y desde nos amor pa nos Pais. Akinan ta caminda cu sosten di sector priva y cuayudo di Hulanda por yega na fondonan cu ta necesario pa implementa solucionnan riba corto termino.
Minister a reuni cu varios stakeholders pa pone nan na altura di e situacion preocupante. Ta importante pa keda splica na comunidad e gravedad di e situacion y cu esaki tin su efectonan riba nos tur como habitante di Aruba. Esaki no ta un situacion cu tin solucionnan facil y lo costa placa pa resolve, pero no obstante mester sigui cana e caminda pa salba nos naturalesa. E situacion di berdad ta alarmante pero actuando rapido nos por salba nos Pais di consequencianan grave pa comunidad y turismo.
Di mesun forma y cu mesun urgencia tin atencion pa e dump na Parkietenbos. Ningun hende ta desconoce tur e molester y impacto riba salud di e habitantenan di Parkietenbos. Banda di esey tambe tin impacto riba nos bida maritimo y nos awanan di lama. Den comunidad ta reina opinionan diferente riba e tema di incinerator como un posibel solucion pa e problema di desperdicio. Realidad ta cu pa awor aki esaki ta un solucion factibel cu ya a demonstra di ta efectivo. Apesar di critica, e incinerator a cuminsa desminui e molester di candela y huma. Pa comproba esaki tin prueba scientifico. Gobierno a inverti 400 mil florin den un machine cu actualmente DOW y DNM ta monitor y midi emisionnan di e incinerator. Di e forma aki ta sigura cu e proceso nobo aki lo no afecta calidad di aire den vecindario.
Door di pone debido atencion na RWZI y Parkietenbos Minister Arends kier mustra pueblo cu e salud di nos habitantenan y nos medio ambiente ta keda un prioridad p’e.: “tur hende cu tin Aruba napecho mester ta conciente di e seriedad di e situacion como tambe su impacto riba nos calidad di bida. P’esey nos mester anda cu prudencia y enfoka riba e solucionnan pa salvaguardia nos baranca stima”.